Hari Terbuka PPD Menyemarakkan Transformasi Pendidikan

Kajang – Bersempena program Bersama Semarakkan Transformasi Pendidikan, orang ramai khususnya ibu bapa, komuniti dan pelajar dijemput untuk hadir memeriahkan Hari Terbuka Pejabat Pendidikan Daerah (PPD) Tahun 2022, bermula dari 26 Ogos hingga 28 Ogos 2022.

Program yang diadakan secara serentak melibatkan 142 buah PPD di seluruh negara, merupakan satu daripada usaha kolaboratif Kementerian Pendidikan Malaysia (KPM) untuk menjelaskan beberapa perkara yang telah, sedang dan akan diusahakan oleh pihak KPM dalam agenda memperkasa pendidikan negara melalui transformasi pendidikan.

“Saya telah menjelaskan satu persatu pertanyaan oleh ibu bapa, pentadbir sekolah, guru dan murid. Semoga penjelasan yang diberikan dapat memberikan kefahaman yang lebih jelas berkenaan perkara yang dibangkitkan, termasuklah pentaksiran dan penyelenggaraan sekolah,” jelas Menteri Kanan Pendidikan, YB Datuk Dr. Radzi Jidin dalam sesi #tanyaDRJ pada petang tadi di Aula Perdana, PPD Daerah Hulu Langat.

Menurut Menteri Kanan Pendidikan, YB Datuk Dr. Radzi Jidin, tujuan program ini adalah untuk merapatkan warga PPD dengan masyarakat, serta menyampaikan maklumat terkini dasar dan perkhidmatan pendidikan kepada pemegang taruh, pelanggan dan rakan strategik. Hari Terbuka PPD ini turut mengetengahkan bakat dan inovasi murid, serta guru melalui penerapan elemen Sekolahku SEJAHTERA.

Dalam sesi pertanyaan tersebut, YB Datuk Dr. Radzi Jidin turut menjelaskan berkaitan dengan ketetapan takwim persekolahan sesi 2023 yang bermula Mac adalah kekal seperti biasa. Hal ini dikatakan demikian selepas mengambil kira faktor dan melakukan perbincangan, serta penelitian yang mendalam.

Tambah beliau, antara sebab lain dikekalkan takwim adalah untuk memastikan tempoh calon SPM tamat peperiksaan SPM tidak terlalu jauh dengan tempoh mereka melanjutkan pengajian.

“Perkara ini penting supaya momentum untuk belajar masih ada,“ katanya pada sidang media selepas menyempurnakan Hari Terbuka PPD Daerah Hulu Langat, yang bersaksikan oleh Timbalan Ketua Pengarah Pendidikan Malaysia (Sektor Dasar dan Kokurikulum) KPM, YBhg. Dato’ Haji Pkharuddin Ghazali.

Mengulas lebih lanjut mengenai program Hari Terbuka PPD, beliau melihatnya sebagai platform baik untuk mengubah persepsi ibu bapa, guru dan semua pihak terhadap pengurusan PPD.

“Berilah kepercayaan kepada KPM untuk melaksanakan perubahan demi perubahan agar sistem pendidikan kita dapat bersaing seiring dengan negara-negara hebat yang lain,” kata YB Datuk Dr. Radzi Jidin dalam meyakinkan semua orang untuk memperoleh kejayaan demi pewaris negara.

Sambutan Hari Terbuka PPD yang pertama kali diadakan di negara ini turut dimeriahkan lagi dengan pameran dari sekolah, PPD, rakan strategik, selain daripada reruai khidmat pelanggan, persembahan nyanyian dan pelbagai aktiviti pertandingan.


Anakanda-anakanda Raja Muda Perlis Berkenan Ketuai Program “Walk for Life Keluarga Malaysia”

Untuk mendapatkan maklumat terkini, ikuti kami melalui Telegram

Chuping – Anakanda-anakanda Raja Muda Perlis, Sharifah Farah Adriana Jamalullail dan Syed Sirajuddin Areeb Putra Jamalullail berkenan berangkat mengetuai program berjalan kali “Walk For Life Keluarga Malaysia” bermula dan berakhir di Perkarangan Dewan Besar Felda Chuping, semalam.

Program tersebut dianjurkan oleh Jabatan Belia dan Sukan Negeri Perlis dengan kerjasama Majlis Belia Negeri sempena Sambutan Hari Belia Negara (HBN) 2022 peringkat negeri Perlis pada 27 dan 28 Ogos 2022 dan juga sempena Hari Kebangsaan Malaysia yang ke-65 pada 31 Ogos ini.

Aktiviti dimulakan dengan acara Senamrobik Perdana serta pelepasan program kayuhan berbasikal yang disempurnakan oleh Sharifah Farah Adriana dan Syed Sirajuddin Areeb Putra.

Para peserta yang mengambil bahagian turut singgah menyaksikan pelbagai aktiviti belia yang dianjurkan pada hari yang sama sepanjang perjalanan termasuklah pertandingan tarik tali sebelum berakhir di lokasi Pertandingan Gubahan Tuala dan juga Pertandingan Khat di Dewan JKKR Felda Chuping.


Cabaran Telefon Pintar dan Amalan Membaca dalam Kalangan Kanak-kanak

Cabaran globalisasi dan kepantasan teknologi digital masa kini telah menyebabkan buku kurang diminati berbanding dengan telefon pintar. Budaya cinta akan buku perlu dipupuk semula bagi mengelakkan kanak-kanak terpengaruh dengan telefon pintar yang menyajikan pelbagai permainan digital yang boleh diakses dengan mudah dan melalaikan mereka. Kanak-kanak juga akan mudah terpengaruh dengan penggunaan telefon pintar sekiranya ibu bapa sentiasa menggunakannya dalam tempoh 24 jam sehari.

Minat membaca sangat penting untuk dipupuk dan dikembangkan pada peringkat awal kanak-kanak. Jika minat ini tidak dipupuk dan kanak-kanak didedahkan dengan telefon pintar sejak kecil, mereka tidak akan berminat lagi untuk membaca naskhah fizikal. Ibu bapa yang bijak dan faham tentang minat kanak-kanak yang ingin membaca tidak akan mendedahkan mereka dengan telefon pintar. Kajian menunjukkan minat kanak-kanak untuk membaca dan melihat gambar bermula pada usia empat hingga tujuh tahun. Oleh itu, minat ini perlu disemai dan kanak-kanak perlu dididik dan dibimbing supaya mereka terus berminat untuk membaca. Pendedahan pada peringkat awal adalah penting dan buku yang mempunyai jalan cerita, gambar dan ilustrasi yang menarik tentunya dapat memupuk minat anak-anak.

Melalui pembacaan, kanak-kanak akan dapat memperkaya perbendaharaan kata, mendapat pengalaman daripada cerita dan seterusnya menjadikan amalan membaca sebagai suatu minat yang membahagiakan. Pembacaan mestilah diikuti dengan berfikir dan mengambil teladan daripada apa-apa yang dibaca. Begitulah kanak-kanak dapat membaca dan memahami isi cerita serta memahami maksud tersurat dan tersirat sesuatu bahan bacaan itu. Bacalah seribu buku supaya mendapat sejuta ilmu hasil daripada pembacaan yang tekun dan dapat mengisi masa lapang.

Ibu bapa juga boleh bercerita mengenai cerita dalam buku tersebut sambil mengajar anak-anak membaca dengan suku kata yang mudah serta ayat yang mudah dan pendek. Penulis dan pengkarya sastera buku cerita kanak-kanak pula perlu cuba berusaha menulis cerita mengikut zaman terkini yang mempunyai unsur humor, seni pantun dan gurindam, bahasa bersajak dan bersyair yang dapat menarik minat kanak-kanak untuk terus membaca. Sebagai penulis, seseorang itu perlu juga mengetahui jenis buku kanak-kanak yang mendapat tempat di pasaran. Penulis berperanan menjadikan buku sebagai daya penarik dengan ilustrasi serta gambar dan cerita yang menarik. Penerbit juga berperanan menerbitkan buku yang lebih sesuai dengan keadaan semasa termasuk isi kandungan dan bentuk buku tersebut.

Penyair William Shakespeare pernah mengatakan bahawa:

Aku memuji orang yang dapat membaca dan selalu mengingati apa yang dibacanya, tetapi lebih ku puji lagi orang yang mengerti maksud apa yang dibacanya

Dalam menyemai dan mendidik anak-anak supaya mempunyai minat membaca, ibu bapa seharusnya membawa anak-anak ke kedai buku, perpustakaan dan membeli buku yang mereka minati supaya minat membaca itu sentiasa kekal dalam diri mereka. Buku tersebut juga mestilah sesuai dengan peringkat umur mereka.

Buku-buku yang baik bukan sahaja dapat memberikan ilmu, pendidikan dan pengajaran malah dapat dijadikan panduan dalam kehidupan. Berilah galakan dalam bentuk hadiah jika anak-anak dapat membaca lebih banyak buku dalam sehari, seminggu atau sebulan, dan hadiah tersebut boleh juga diberikan dalam bentuk buku.

Amalan membaca mestilah ditanam dalam hati dan jiwa anak-anak. Oleh itu, anak-anak yang minat membaca dapat mengisi masa lapang dengan aktiviti yang berfaedah daripada melepak dan merayau tanpa arah tujuan.

Sebagai ibu bapa, kita berperanan mendidik anak-anak dengan membaca buku yang sesuai dengan peringkat umur mereka. Jangan sesekali mendedahkan mereka dengan telefon pintar pada setiap masa sehingga menyebabkan mereka tidak lagi mempunyai minat untuk membaca buku yang sesuai dengan perkembangan mental dan sosial mereka.

Kuat dan jayanya sesuatu bangsa ialah kerana banyak masyarakatnya yang membaca buku yang berilmu. Pembacaan akan memacu ilmu pengetahuan dan kemahiran dalam kehidupan. Ilmu yang diperoleh melalui pembacaan buku lebih kekal dan mudah diperoleh kembali melalui pembacaan bagi kanak-kanak.

Oleh itu, anak-anak sewajarnya dididik, dibimbing dan digalakkan bagi mempunyai jiwa insani yang cinta akan ilmu pengetahuan terutamanya melalui pembacaan buku yang bermanfaat. Perkembangan personaliti yang baik dapat dibentuk apabila kanak-kanak mempunyai minat untuk membaca buku.


تيكنولوڬي ايرا ديڬيتل مورناءي توليسن جاوي

Untuk mendapatkan maklumat terkini, ikuti kami melalui Telegram


Perlis Bina Sukan Panjat Tembok Pertama di Gua Kelam

Kuala Lumpur – HerMission House Extreme Sport Club dan HerMission House Sdn. Bhd. dengan kerjasama Persatuan Mendaki Negeri Perlis (Perlis Climbers) telah menganjurkan pertandingan mendaki “North Wall 1.0: Rock Climbing Competition” pada 27 dan 28 Ogos 2022 di Bukit Keteri, Chuping, Perlis.

Raja Muda Perlis, Duli Yang Teramat Mulia Tuanku Syed Faizuddin Putra Jamalullail berkenan berangkat menyempurnakan majlis penutupan dan penyampaian hadiah disertai oleh puteri kedua Tuanku Raja Muda, iaitu Sharifah Farah Adriana Jamalullail berserta Ahli Majlis Mesyuarat Kerajaan Negeri, Asmaiza Ahmad.

Keberangkatan tiba baginda disambut oleh Pengarah HerMission Sdn. Bhd., Sharifah Nadiah Wafa Syed Mohd Thalal Wafa.

Sebanyak 68 peserta mewakili 34 buah pasukan dari seluruh Malaysia mengambil bahagian dalam pertandingan yang julung-julung kalinya diadakan ini. Selain peserta tempatan, pendaki antarabangsa dari Perancis, Kanada, Poland, Romania dan juga negara jiran Thailand juga turut menyertai pertandingan ini dan peserta yang paling muda direkodkan adalah pasukan wanita yang berusia sekitar 10 tahun dan 11 tahun, menurut Pengarah HerMission Sdn. Bhd.

Selain itu, beliau juga turut berkongsi bahawa Bukit Keteri merupakan lokasi mendaki yang dijumpai sendiri oleh Tuanku Raja Muda Perlis ketika Mammut/Camp5 mengadakan ekspedisi bolting yang disertai oleh David Lama, Reini Scherer, Cedric Lachat dan lain-lain lagi pada tahun 2007. Baginda berserta Raja Puan Muda Perlis, Tuanku Hajah Lailatul Shahreen Akashah Khalil adalah orang pertama yang mendaki bukit itu dan laluan tersebut kini dikenali sebagai laluan Tuanku.

Sejajar dengan wawasan Raja Muda Perlis untuk meletakkan Perlis di persada sukan panjat batu dunia, MyUS Venture Partners Sdn. Bhd. membangunkan Perlis Rock Climbing Base Camp @ Gua Kelam bagi menarik lebih ramai pelancong untuk menyertai aktiviti memanjat batu dan pengembaraan di negeri Perlis. Lokasi tersebut dipilih kerana terkenal dalam kalangan penggiat aktiviti memanjat batu. Kem yang akan dibangunkan dapat menempatkan 40 buah bilik yang boleh memuatkan empat orang sebilik dan 10 khemah premium dijangka akan memulakan operasi pada Disember 2022.

Tahun lalu, Kementerian Pelancongan, Seni dan Budaya (MOTAC) menganggarkan terdapat lonjakan aktiviti luar di seluruh negara memandangkan kesedaran tentang kesihatan dan kesejahteraan kian meningkat dalam kalangan pengunjung tempatan dan asing. Hal ini terbukti apabila terdapat peningkatan dalam aktiviti pelancongan yang berkaitan dengan alam sekitar seperti perkhemahan mewah (glamping), merentas hutan (jungle trekking), sukan air, berbasikal serta aktiviti mendaki. Untuk rekod, sukan memanjat atau lebih dikenali sebagai sukan climbing merupakan sejenis sukan ekstrim yang telah bertapak di Malaysia sekitar tahun 1998. Terdapat dua kategori sukan memanjat secara amnya, iaitu daki tembok (rock climbing) dan panjat tembok (wall climbing).


Sebanyak 68 Pendaki dari Seluruh Negara Menyertai Pertandingan Mendaki Tembok di Perlis

Bukit Keteri – Pengarah HerMission Sdn. Bhd., Sharifah Nadiah Wafa Syed Mohd Thalal Wafa memaklumkan sebanyak 68 peserta mewakili 34 buah pasukan dari seluruh negara telah mengambil bahagian dalam Pertandingan North Wall 1.0: Rock Climbing Competition 2022, termasuklah pendaki dari Perancis, Kanada, Poland, Romania dan Thailand.

Beliau merakamkan setinggi-tinggi ucapan terima kasih kepada pasukan teknikal pertandingan dari Persatuan Mendaki Negeri Perlis (Pendaki Perlis) serta para penaja utama, iaitu The North Face, Crux Particle, GoPro, Persatuan Mendaki Negeri Kedah, Studio Potret, Rock UniMAP, Delta Rovers, Wonderwall dan Hyper Hold.

Petang semalam, bertempat di Bukit Keteri, Chuping, Chai Sze Wai dan Kok Jia Yu telah muncul sebagai johan dalam pertandingan anjuran HerMission House Extreme Sport Club dan HerMission House Sdn. Bhd.

Ahmad Kamil Mazlan dan Ammar Faiz Abdul Taib bagi Pasukan Lelaki dan Chai Sze Wei sendiri bagi wanita individu mengungguli juara dalam kategori masing-masing.

Tempat kedua pula dimenangi oleh Najaa Abdul Wahab dan Andrian Mohd. Yusof (Pasukan Campuran), Amir Farhan Azmi dan Gan Shih Chau (Pasukan Lelaki) dan Tai Chew Yee (Individu Wanita).

Majlis penyampaian hadiah kepada pemenang disempurnakan oleh Raja Muda Perlis, DYTM Tuanku Syed Faizuddin Putra Jamalullail.

Turut menyampaikan hadiah di majlis perasmian penutupan dan penyampaian hadiah tersebut ialah puteri kedua Tuanku Raja Muda, iaitu Sharifah Farah Adriana Jamalullail dan Ahli Majlis Mesyuarat Kerajaan Negeri, Asmaiza Ahmad.

Bukit Keteri merupakan destinasi daki tembok terkenal dan pernah didaki dan telah dipasang dengan bolts pada 50 laluan mendaki dari 5A hingga 8C oleh pendaki tersohor dunia, seperti mendiang David Lama, Reini Scherer, Anna Stohr dan Katharina Saurwein dari Austria, Cedric Lachat dan Christina Schmid dari Switzerland, serta Juliane Wurm dari Jerman.


Raja Muda Perlis Mencemar Duli Sertai Program Kayuhan Berbasikal Keluarga Malaysia

Chuping – Raja Muda Perlis, Tuanku Syed Faizuddin Putra Jamalullail berkenan berangkat mengambil bahagian dalam “Program Kayuhan Berbasikal Keluarga Malaysia, Teguh Bersama MAIPs Peduli” sempena Sambutan Hari Belia Negara 2022 Peringkat Negeri Perlis yang bermula dan berakhir di Felda Chuping, Perlis baru-baru ini.

Program tersebut dianjurkan oleh Jabatan Belia dan Sukan Negeri Perlis dengan kerjasama Majlis Belia Negeri Perlis sempena Sambutan Hari Belia Negara (HBN) 2022 Peringkat Negeri Perlis.

Mengiringi baginda ke program yang diurussetiakan oleh Kolej Universiti Islam Perlis (KUIPs) itu ialah Timbalan Ketua Pengarah (Bahagian Pembangunan Belia) Kementerian Belia dan Sukan Malaysia, Dr. Zainah Shariff, ketua-ketua jabatan serta agensi negeri dan Persekutuan.

Upacara pelepasan disempurnakan oleh anakanda-anakanda baginda, Sharifah Farah Adriana Jamalullail dan Syed Sirajuddin Areeb Putra Jamalullail.

Sempena program yang disekalikan dengan aktiviti MAIPs Peduli bilangan ke-60 bagi tahun 2022, Tuanku Raja Muda berkenan menyantuni dan menyampaikan agihan zakat MAIPs kepada Yop Kassim, 72 tahun dari Kampung Kok Klang; Yusof Ibrahim, 51 tahun dari Kampung Padang Lengkuas dan Ismail Mat Hassan, 84 tahun dari Blok 9, Felda Chuping. Masing-masing menerima RM700 setiap seorang.

Baginda turut berkenan mencemar duli bagi menyaksikan pertandingan tarik tali di Padang Felda, permainan tradisional guli dan congkak, pertandingan menghias tuala yang dianjurkan sempena program tersebut serta meninjau Shah Stable, iaitu sebuah kandang kuda.

Menyentuh mengenai sambutan Hari Kebangsaan ke-65 pada 31 Ogos ini, Tuanku Raja Muda menitahkan supaya rakyat bersama-sama menghayati dan menghargai nilai kemerdekaan dan memelihara kedaulatan negara ini untuk diwariskan kepada anak cucu kita dalam keadaan yang sebaik mungkin kelak.


Degup Denyut Anak Malaysia Menyambut Hari Kemerdekaan

Untuk mendapatkan maklumat terkini, ikuti kami melalui Telegram

Putrajaya – Kementerian Pelancongan, Seni dan Budaya (MOTAC) dengan kerjasama Perpustakaan Negara Malaysia (PNM) menganjurkan Program Bicara Malaysiana: Degup Denyut Anak Malaysia yang berlangsung di Menara PNM dan secara dalam talian melalui Youtube PNM.

Tokoh sejarawan negara yang dijemput untuk membuat perkongsian dalam sesi ini ialah YBhg. Profesor Emeritus Datuk Dr. Abdullah Zakaria Ghazali, Felow Persatuan Sejarah Malaysia dan YBrs. Profesor Madya Dr. Zulkarnain Abdul Rahman, Ketua Jabatan Sejarah, Fakulti Sastera dan Sains Sosial, Universiti Malaya (UM) sebagai moderator.

Program tersebut diadakan bersempena bulan kemerdekaan bagi menghargai segala jerih perih nenek moyang dalam membangunkan watan ini. YBhg. Profesor Emeritus Datuk Dr. Abdullah Zakaria telah menghasilkan karya beberapa karya, seperti Institusi Raja Melayu dalam Lipatan Sejarah Malaysia; Penerusan dan Perubahan, Pemberontakan Bersenjata 1948-1960 dan Republik Rakyat Malaya, Merungkai Cita dan Hasrat Sebenar Parti Komunis Malaya.

Beliau menegaskan bahawa tarikh 31 Ogos 1957 merupakan hari apabila raja tidak lagi menuntut kedaulatan terhadap Tanah Melayu, dan merupakan satu tarikh tanah air dibebaskan daripada penjajah. Tarikh keramat itu juga dicatat dengan jelas dalam Perlembagaan Persekutuan yang digubal dalam bahasa Inggeris sebagai Merdeka Day dan setelah terbentuknya Malaysia pada 16 September 1963, termaktub pula dalam Perlembagaan Persekutuan sebagai Malaysia Day.

Setiap rakyat digesa untuk mengingati dan mengenang perjuangan nenek moyang dahulu dalam menegakkan maruah, jati diri dan kedaulatan negara.

Dalam pemilihan tarikh kemerdekaan, beliau memaklumkan bahawa tarikh tersebut adalah dipilih oleh seorang ulama, Abdullah Ahim. Pada tahun 1980-an, rakyat pernah mempersoalkan tentang sebab dikekalkan saki-baki penjajah di tanah air dan beliau berpendapat hal tersebut merupakan satu bukti bahawa orang Melayu pernah menentang Portugis.

Kemudiannya, YBhg. Profesor Emeritus Datuk Dr. Abdullah Zakaria turut berkongsi bahawa rombongan kemerdekaan dari Lapangan Terbang Sungai Besi ke Singapura dan ke Pelabuhan Tanjung Pagar ke Karachi, kemudian ke Kaherah dan seterusnya ke London telah mengambil masa selama dua minggu. Tuanku Abdul Rahman, Tun Abdul Razak, Tun Dr. Ismail, T.H. Tan, H.S. Lee, Dato’ Nik Ahmad Kamil, Datuk Ahmad Aziz dan Abdul Kader menaiki kapal M.V. Asia dari Singapura, manakala Dato’ Mohd. Seth dan Dato’ Panglima Bukit Gantang Haji Abdul Wahab Toh Muda Abdul Aziz bertolak ke London menaiki kapal terbang.

Dalam catatan Tuanku Abdul Rahman, beliau memilih jalan yang mengambil tempoh yang lama dan panjang kerana beliau memerlukan masa untuk berunding dan berbincang supaya keputusan yang dibuat setibanya di Kota London tidak bercanggah. Walaupun perbincangan dan rundingan tersebut dibuat dengan disertai oleh Raja-Raja Melayu sebelum perjalanan ke London bermula, proses tersebut amat penting bagi delegasi dari Tanah Melayu kekal sehati sejiwa dalam berhujah. Hal ini membuktikan bahawa Raja-Raja Melayu terlibat aktif ke arah mencapai kemerdekaan negara walaupun tidak berada di lapangan.

Rombongan kemerdekaan itu tiba di London pada 13 Februari 1956 dan mula berunding pada 18 Februari dan terhasilnya pernyataan yang ditandatangani oleh mereka yang terlibat dalam mesyuarat tersebut serta penubuhan Suruhanjaya Perlembagaan Tanah Melayu. Walaupun berhadapan dengan cabaran kewangan, rakyat Tanah Melayu sentiasa mempunyai semangat yang kuat untuk membebaskan tanah air mereka sehingga seorang tokoh wanita pernah berkongsi bahawa, “kami menanggalkan subang di telinga, kami membuka rantai di leher, kami meloloskan cincin di jari manis, kami membuka gelang di tangan demi satu kebebasan.” Dengan semangat dan jati diri “Tanah Airku Tanah Melayu”, rombongan tersebut berjaya mengumpul dana dan bertolak ke London bagi meneruskan rundingan kemerdekaan.

YBhg. Profesor Emeritus Datuk Dr. Abdullah Zakaria membahas tentang perjuangan kemerdekaan, beliau menceritakan pengorbanan dan perjuangan melalui perubahan dari tenaga fizikal oleh pejuang tanah air seperti Rentap, Mat Kilau, Tok Gajah dan lain-lain menitis darah dan air mata ke tenaga otak, iaitu melalui rundingan.

Hal ini membuktikan bahawa kemerdekaan Tanah Melayu bukanlah diperoleh melalui rundingan semata-mata, malah turut melalui perjuangan pahlawan tanah air yang terus berjuang menentang penjajah ke arah mendapatkan kemerdekaan yang dinikmati rakyat Malaysia hari ini.


Majlis Profesor UUM Promosi Gaya Hidup Sihat

Sintok – Majlis Profesor Universiti Utara Malaysia (MPUUM) mempromosikan gaya hidup sihat dan ceria dalam Program 10000 Langkah Majlis Profesor UUM yang berlangsung di Pusat Sukan, pagi tadi.

Pengerusinya, Profesor Ts. Dr. Suhaidi Hassan ketika mengulas acara ini berkata, cetusan idea bermula daripada Pelancaran Sambutan Bulan Kemerdekaan dan inisiatif program “Kampus Sihat UUM Fit”.

Oleh itu, MPUUM berpandangan inisiatif ini sebagai satu daripada usaha untuk merapatkan ukhuwah, di samping mewarnai Bulan Kemerdekaan kali ke-65, khususnya Hari Merdeka yang bakal disambut esok.

“Sebagai tanda cinta negara, MPUUM menjayakan aktiviti santai yang menyihatkan, sekali gus membentuk warga kampus yang aktif dan produktif dalam menjalani kehidupan seharian,” ujarnya.

Sementara itu, Profesor Dr. Abdul Halim Abdul Majid menyifatkan aktiviti ini merupakan satu program yang berjaya dan bersifat inklusif bukan sahaja melibatkan profesor, malah staf akademik dan pentadbiran UUM dari pelbagai jabatan yang memberi sokongan padu.

“Saya teruja kita dapat bersama-sama warga kampus menjayakan aktiviti riadah ini yang menyuntik semangat berpasukan dan menjaga kesihatan diri. Kami merakamkan jutaan terima kasih kepada warga kampus dengan semangat yang ditunjukkan,” katanya.

Beliau berharap hubungan baik dapat dijalin dan hubungan sedia ada dapat disemarakkan dan program seumpama ini wajar dilaksanakan dari semasa ke semasa dan mampu menyegarkan minda serta memperkasa semangat patriotik.

Dimulakan dengan acara pemanas badan, peserta yang telah mendaftar ceria merakam gambar kenang-kenangan dengan Jalur Gemilang sebelum mengatur langkah selain dapat disaksikan juga staf yang menyertai aktiviti kayuhan basikal.


Erti Kemerdekaan yang Perlu Difahami

Untuk mendapatkan maklumat terkini, ikuti kami melalui Telegram

Kedaulatan undang-undang dan pencabulan perjanjian oleh British dalam hubungan diplomatik dengan kerajaan Negeri Melayu sehingga penubuhan Persekutuan Tanah Melayu pada tahun 1948 dan 1957.

Dalam dokumen perundangan yang membawa kepada laungan “Merdeka”, British tidak pernah meletakkan Negeri Melayu sebagai tanah jajahan, berbeza dengan kedudukan Negeri Selat.

Kenyataan Kerajaan British dalam Hansard Parlimen Britain ketika pembentangan Independence Bill 1957 menyatakan dengan tegas bahawa campur tangan British dalam hal ehwal Negeri Melayu bermula dengan perjanjian, maka hubungan yang wujud perlu ditamatkan melalui perjanjian juga.

Terdapat tiga perjanjian penting pascaperjanjian awal yang ditandatangani oleh British dengan Raja-raja Melayu, iaitu Perjanjian Negeri 1948, Perjanjian Persekutuan Tanah Melayu 1948 dan Perjanjian Persekutuan Tanah Melayu 1957.

Apabila British sendiri mengakui keperluan perjanjian baharu ditandatangani dengan setiap raja Melayu pada 5 Ogos 1957, yang dikenali sebagai Perjanjian Persekutuan Tanah Melayu 1957, itu menunjukkan kedaulatan raja Melayu sejak perjanjian awal ditandatangani adalah kekal, tidak tersentuh sepanjang tempoh campur tangannya di setiap Negeri Melayu.

Pada sisi lain, apabila British melanggar mana-mana terma perjanjian awal dan hukum kanun Negeri Melayu (Undang-Undang Perlembagaan Negeri Melayu) atau melakukan tindakan melampau daripada kuasa yang diberikan oleh perjanjian itu, maka perlanggaran tersebut merupakan pencabulan perjanjian yang menjadikan tindakan British itu tidak sah, atau boleh dicabar keabsahannya.

Pelanggaran perjanjian sedemikian tidak boleh dieksploitasi sebagai satu keterangan yang menunjukkan raja Melayu tiada lagi kuasa kerana pernah tunduk kepada kehendak British apatah lagi dakwaan kononnya Negeri Melayu sudah dijajah atas alasan tersebut. Hal ini demikian kerana jika pencabulan yang berlaku itu dianggap suatu yang sah dilakukan dan kedaulatan Raja-raja Melayu sudah terlucut, maka sudah pasti Independence Bill 1957 tidak perlu dibentangkan oleh Kerajaan British untuk mendapatkan kelulusan Parlimen Britain bagi membolehkan Ratu England menamatkan perjanjian  dengan Raja-raja Melayu.

Dokumen perundangan dan polisi yang diperkenalkan oleh British sebagai penasihat kesemuanya disebabkan melalui kuasa wibawa dan kedaulatan Raja-raja Melayu. Kedudukan tersebut tidak dipertikai oleh British, malah terakam dalam laporan bertulis British, termasuklah Laporan Reid.

Terdapat pelbagai peristiwa yang menggambarkan kerakusan British ketika mencampuri hal ehwal adat Melayu tidak pernah mengakibatkan kedudukan British berubah daripada apa-apa yang termaktub dalam setiap perjanjian yang ditandatangani antara British dengan Raja-raja Melayu, sebaliknya tindakan mana-mana pegawai British itu boleh dipersoalkan.

Sudut pandang yang betul perlu dikembalikan agar kita dapat menghayati kemerdekaan sebenar yang diwarisi sejak daripada Kesultanan Melayu Melaka. Kebijaksanaan raja dan para pembesar Melayu serta keutuhan elemen watan tanah air Malaysia perlu dinobatkan agar setiap warganegara lebih menghayati jati diri utuh bangsa Malaysia dibina dengan penyertaan Sabah dan Sarawak.

Tarikh keramat, 31 Ogos merupakan ulang tahun Hari Kebangsaan kita yang melahirkan bangsa Melayu yang terdiri daripada orang Melayu dan orang bukan Melayu. Tarikh 31 Ogos bukanlah semata-mata Hari Kemerdekaan yang membebaskan Pulau Pinang dan Melaka daripada penjajahan, namun 31 Ogos 1957 merupakan Hari Kebangsaan dan Hari Persekutuan Tanah Melayu.

Penulis ialah Pengasas Jurisprudens Watan dan Profesor Madya di Fakulti Pengurusan Industri Universiti Malaysia Pahang.


Dirgahayu Tanah Airku

Setelah dua tahun menantikan sambutan Hari Kebangsaan yang diraikan pada 31 Ogos pada setiap tahun, dengan kali terakhir sambutan itu diadakan pada tahun 2017, pada pagi ini seluruh rakyat Malaysia berpeluang menyaksikan sambutan Hari Kebangsaan ke-65 sama ada dengan turun ke Dataran Merdeka, Kuala Lumpur atau menghadiri sambutan yang diadakan  pada peringkat negeri.

Kemeriahan Hari Kebangsaan 2022 yang bertemakan Keluarga Malaysia Teguh Bersama, bermula sebaik-baik sahaja detik 12.00 tengah malam 31 Ogos 2022 bermula apabila laungan merdeka kedengaran di banyak lokasi, antaranya termasuklah Putrajaya. Percikan bunga api di beberapa kawasan seperti di Selangor dan Kuala Lumpur  turut menandakan penantian dan kerinduan rakyat terhadap sambutan Hari Kebangsaan.

Di Kuala Lumpur, seawal pukul 8.00 pagi 31 Ogos 2022, lautan manusia dari pelbagai kaum, bangsa dan agama membanjiri Dataran Merdeka dan kawasan sekitarnya untuk meraikan sambutan Hari Kebangsaan 2022 dengan menyaksikan acara perbarisan dan perarakan oleh hampir 20 ribu perserta daripada pelbagai kontijen yang mempamerkan komponen kenegaraan, barisan hadapan, urus tadbir negara, komponen Keluarga Malaysia, dan persembahan yang amat dinanti-nantikan, iaitu pertunjukan udara.

“Alhamdullilah, pada tahun ini, Keluarga Malaysia di seluruh negara kembali berpeluang meraikan sambutan kemerdekaan secara besar-besaran, sebagai sebuah masyarakat yang harmoni dan sejahtera,” ucap Perdana Menteri, Dato’ Sri Ismail Sabri Yaakob, bersempena dengan perutusan Hari Kebangsaan 2022.

Beliau yang turut mengajak rakyat Malaysia untuk tidak lupa akan sejarah mengingatkan agar semangat dan perjuangan yang wujud sejak dulu, khususnya dalam Rundingan Kemerdekaan pada tahun 1956, di Kota London terus mengalir dalam jiwa rakyat Malaysia. Nilai kemerdekaan inilah pada akhirnya yang telah berjaya memupuk perpaduan dalam kalangan Keluarga Malaysia yang berbilang kaum, bangsa dan agama, selain integrasi nasional dan silang budaya merentas Semenanjung, Sabah dan Sarawak.

Tiada ungkapan yang dapat dizahirkan untuk menggambarkan sanjungan dan rasa terima kasih ke atas perjuangan serta pengorbanan pejuang negara terdahulu termasuklah anggota keselamatan, tentera dan polis.

Tambah Perdana Menteri, yang bulat tidak datang bergolek, yang pipih tidak akan datang melayang. Rahmat dan nikmat kemerdekaan yang kita kecapi pada hari ini adalah hasil perjuangan titisan darah, keringat dan air mata. Tidak terhitung banyaknya nyawa yang terkorban dan tidak terkira nilai kerugian harta benda dalam mencapai sebuah erti kemerdekaan. Ketika perjuangan menentang penjajahan Portugis, Belanda, Inggeris, dan Jepun, ramai pejuang yang aulia rebah demi mempertahankan pertiwi. Nama-nama seperti Mat Kilau, Datuk Dol Said, Tok Janggut, Datuk Bahaman, Tok Gajah, Rentap, Datuk Maharajalela, Dato’ Sagor, Haji Abdul Rahman Limbong, Datu Mat Salleh, Rosli Dhobi merupakan antara tokoh yang telah berkorban demi tanah air tercinta.

Mat Kilau pernah berpesan; perjuangan mesti diteruskan oleh generasi muda, jangan biar tanah air tergadai, jangan sesekali mudah dipicit sehingga terbelah dua. Kalau beragama, jangan sekadar pakaiannya (syariat), biar tentu bersih juga tubuhnya (hakikat). Kalau belajar, jangan sekadar ilmunya, biar tentu kukuh juga adabnya. Kalau beramal, jangan sekadar ayatnya, biar tentu juga berbulat dengan rahsia-Nya. Itulah antara amanat pahlawan Mat Kilau yang boleh dijadikan sebagai azimat.

Pada era modenisasi ini, Perdana Menteri turut mengingatkan bahawa bentuk penjajahan tidak lagi sama seperti era kolonial. Justeru, jika kita tidak mempertahankan kemerdekaan yang diperjuangkan oleh wira-wira terdahulu, maka sejarah mungkin akan berulang dan kita kembali dijajah semula. Bentuk penjajahan moden yang muncul pada ketika ini dan semua negara di dunia terkena dampaknya, yakni penjajahan baharu dalam bidang ekonomi, teknologi dan budaya. Anasir luar ini menggunakan pelbagai cara untuk menjajah semula dalam bentuk yang lebih canggih. Meskipun ancaman penjajahan baharu ini bukanlah dari segi fizikal, namun sangat berbahaya dan merupakan cara yang paling mudah untuk menjarah minda dan jati diri bangsa, seterusnya mampu menghancurkan sesebuah negara.

“Hanya rasa cinta akan negara membolehkan kita terus bekerjasama dan bersatu padu untuk mempertahankan nilai-nilai kedamaian, keamanan dan kemerdekaan bagi membangun dan menjaga kedaulatan kita. Adat bersaudara, saudara dipertahankan; adat berkeluarga, keluarga dilindungi; adat berkampung, kampung dijaga; adat berbangsa, perpaduan bangsa diutamakan; sesungguhnya kita semua satu keluarga; Keluarga Malaysia penyambung warisan,” ucap Perdana Menteri.

Mengimbas tarikh keramat 31 Ogos 1957, yang menyaksikan Kemerdekaan Persekutuan Tanah Melayu diisytiharkan secara rasmi tepat pukul 9.30 pagi pada 31 Ogos 1957. Upacara Pemasyhuran Kemerdekaan ini berlangsung di Stadium Merdeka dengan disaksikan lebih daripada 20 ribu orang orang termasuklah Raja-raja Melayu, tetamu-tetamu khas dari luar negara, anggota-anggota kabinet Kerajaan Persekutuan dan rakyat jelata. Pada upacara bersejarah ini wakil Queen Elizabeth II, Duke of Gloucester menyerahkan Watikah Perlembagaan kepada Perdana Menteri yang menandakan berakhirnya naungan British ke atas Tanah Melayu. Pengisytiharan Kemerdekaan Persekutuan Tanah Melayu dibacakan oleh YTM Tunku Abdul Rahman Putra al-Haj. Selesai pengisytiharan dibaca, Tunku Abdul Rahman Putra melaungkan merdeka sebanyak tujuh kali dan disambut oleh ribuan rakyat yang membanjiri Stadium Merdeka. Upacara ini kemudiannya disusuli dengan seruan azan yang melambangkan Islam sebagai agama rasmi negara yang baru merdeka, diikuti dengan acara menaikkan bendera Persekutuan Tanah Melayu sambil diiringi dengan lagu kebangsaan Negaraku. Sebanyak 101 das tembakan meriam dilepaskan menandakan Persekutuan Tanah Melayu telah menjadi sebuah negara yang merdeka dan berdaulat.

Perjalanan menuntut kemerdekaan Tanah Melayu bermula pada 18 Januari 1956 apabila Persidangan Meja Bulat antara wakil-wakil Kerajaan UMNO-MCA-MIC wakil Raja-raja Melayu dengan pegawai-pegawai dari Pejabat Tanah Jajahan British Lancaster House, London kemerdekaan bagi Persekutuan Tanah Melayu diadakan. Delegasi menuntut ini diketuai oleh Ketua Menteri YTM Abdul Rahman Putra, Dato’ Abdul Razak Hussein, Dr. Ismail Abdul Rahman, Kolonel H.S. Lee, Encik T.H.Tan Encik Bahaman Shamsuddin selaku Setiausaha Bersama. Manakala empat wakil bagi Raja-raja Melayu Dato’ Panglima Bukit Gantang Haji Abdul Wahab bin Toh Muda Abdul Aziz, Dato’ Nik Ahmad Kamil, Encik Abdul Majid dan Mohd. Seth Mohd Said. Persidangan yang berlangsung selama tiga minggu ini merundingkan beberapa kemerdekaan Tanah Melayu, hal-hal kewangan, pentadbiran, keselamatan dalam negeri, pertahanan dan hal-ehwal Jawatankuasa Bebas Kemerdekaan bagi mengkaji semula perlembagaan mengenai kedudukan Melayu yang perlu dikekalkan. Misi rombongan menuntut kemerdekaan berjaya mendapatkan persetujuan Kerajaan British untuk memberikan kemerdekaan kepada Persekutuan Tanah Melayu.

Pada hari ini, kita menghela nafas 65 tahun merdeka. Cabaran yang datang silih berganti menjadikan kita lebih matang, utuh dan kukuh. Kita tidak akan dapat mempertahankan, membangunkan, memajukan dan memakmurkan negara ini secara bersendirian. Maka itu, di bahu setiap warganegara Malaysia harus memikul tanggungjawab yang sama, iaitu menjaga keharmonian dan kesejahteraan negara ini agar perjalanan Keluarga Malaysia menuju negara maju yang mampu bersaing dan disegani di persada dunia mampu digenggam bersama-sama. Ayuh Keluarga Malaysia kita  teguh bersama. Merdeka! Merdeka! Merdeka!


Raja Muda Perlis Ketuai Program Kayuhan Cakna Merdeka ke Hat Yai

Untuk mendapatkan maklumat terkini, ikuti kami melalui Telegram

Hat Yai – Sebanyak 65 peserta termasuk Raja Muda Perlis, DYTM Tuanku Syed Faizuddin Putra Jamalullail berkenan berangkat mengetuai program berbasikal ‘Kayuhan Cakna Merdeka’ sempena Sambutan Hari Kebangsaan Malaysia yang ke-65.

Kayuhan sejauh 20 kilometer diadakan sekitar Klonghae, Hat Yai, Thailand merupakan kali ke lima program yang sama dianjurkan. Sebelum ini, program sebegini telah dilaksanakan di Satun (tahun 2015), Pak Bara (tahun 2017), Songkhla (tahun 2018) dan Chenak (tahun 2019). Pada tahun lalu, program ini dijayakan di Pulau Pinang.

Yang menariknya, jumlah peserta sebagai simbolik 65 tahun kemerdekaan itu turut disertai oleh ketua agensi negeri dan juga persekutuan, serta swasta Perlis.

Menyambut dan mengiringi sama keberangkatan baginda ialah Datuk Bandar Klonghae Sunti Hemmun, Konsul Jeneral Malaysia di Songkhla Mohd. Rizuan Abd. Yazid dan mantan Timbalan Ketua Polis DiRaja Thailand bagi Region 9, Mejar Jeneral Polis (Bersara) Datuk Pichate Pitisathepan.

Laungan keramat “Merdeka” sebanyak tujuh kali diketuai oleh Konsul Jeneral Mohd. Rizuan dan disahut oleh peserta berkumandang dengan penuh bersemangat dalam program yang dianjurkan Yayasan Tuanku Syed Putra (YTSP) Perlis dengan kerjasama Majlis Agama Islam dan Adat Istiadat Melayu Perlis (MAIPs) dan Kolej Universiti Islam Perlis (KUIPs) dan Yayasan Tuanku Fauziah (YTF) ini.

Tuanku Raja Muda sempat mengajak semua supaya berdoa ke hadrat Allah SWT supaya rakyat dan negara kita Malaysia sentiasa berada di bawah perlindungan-Nya dan diberi taufik serta hidayah oleh-Nya dalam menjalankan tugas dan kehidupan seharian.

Dalam program kayuhan itu, DYTM Tuanku Syed Faizuddin Putra dan peserta turut singgah melawat ke Tessaban 1 Klong Hae Atchariya School. Mereka disambut dengan penuh semangat silaturahim antara dua negara berjiran oleh pengetuanya, Banhan Jitwang, serta 800 pelajarnya dan Rumah Kraf Kampung berupa industri membuat sangkar burung dalam kalangan komuniti setempat di Nongsai dan ditunjukkan demonstrasi membuatnya oleh pengurusnya, Yud Bilkordem.

Dua persinggahan terakhir ialah di pekarangan Pejabat Majlis Agama Islam Wilayah Songkhla bertemu dengan Yang DiPertua serta ahli-ahli Majlis dan juga Pejabat Datuk Bandar sendiri.

Kayuhan dimulakan dan berakhir di kawasan Pasar Terapung Klonghae yang terkenal dalam kalangan pengunjung Malaysia yang berkunjung ke destinasi pelancongan negara tersebut.


Tipu Helah di Sebalik Rawatan Bomoh

Fenomena aktiviti perbomohan telah lama wujud di seluruh dunia, termasuklah di Malaysia. Istilah lain yang banyak digunakan untuk bomoh ialah dukun. Di Indonesia, istilah dukun merujuk pada aktiviti rawatan penyakit fizikal mahupun bukan fizikal atau permasalahan yang disebabkan oleh gangguan makhluk ghaib.

Marcel Radhival atau dikenali sebagai Pesulap Merah merupakan seorang “Youtuber” dan ahli silap mata dari Indonesia yang baru-baru ini popular kerana berjaya membuka rahsia rawatan yang dilakukan oleh beberapa orang bomoh di Indonesia. Menurut beliau, banyak bomoh yang merawat gangguan makhluk ghaib di Indonesia menggunakan tipu helah ilmu silap mata pada masa kini. Seorang daripada pengamal rawatan tradisional yang dibuka tipu helahnya ialah Gus Samsudin, pemilik padepokan Nur Dzat Sejati di Blitar, JawaTimur, Indonesia. Konflik antara Pesulap Merah dengan Gus Samsudin telah menarik Persatuan Dukun Nusantara (Perdunu) dalam permasalahan ini. Perdunu didirikan pada 3 Februari 2021 di Banyuwangi, JawaTimur, Indonesia dengan tujuan memperkenalkan profesion bomoh atau paranormal dan ilmu-ilmu ghaib kepada masyarakat, serta melawan pandangan negatif yang berkaitan dengan profesion dukun oleh masyarakat. Pihak Perdunu telah membuat laporan polis berkaitan dengan Pesulap Merah kerana usaha untuk membuka tipu helah rawatan bomoh tersebut menyebabkan penurunan pendapatan mereka. Laporan polis tersebut dibuat berdasarkan tuduhan bahawa Pesulap Merah telah memburukkan profesion bomoh apabila hal tersebut melanggar pasal 45 ayat 3 Undang-undang Informasi dan Transaksi Elektronik (ITE) No. 19 Tahun 2016 berkaitan dengan fitnah terhadap individu atau kumpulan.

Perkara ini menjadi sangat menarik kerana sebelumnya para bomoh tersebut berjaya meyakinkan para pengguna khidmat mereka bahawa mereka mampu membantu memajukan perniagaan. Ironinya, ketika para bomoh ini menghadapi masalah penurunan pendapatan, mereka tidak mampu menyelesaikannya bahkan membuat laporan polis kepada individu yang diduga menjadi punca penurunan pendapatan mereka.

Berkaitan dengan rawatan bomoh, kerajaan Indonesia memiliki undang-undang yang berkaitan dengan penipuan dalam rawatan bomoh yang terkandung dalam Kitab Undang-undang Hukum Pidana (KUHP) perkara 545, 546, dan 547. Perkara 545 menyatakan bahawa adalah salah untuk mengambil kesempatan atas kepercayaan orang ramai terhadap perkara-perkara ghaib sehingga perbuatan itu dianggap merendahkan Tuhan, dan memperdayakan mangsa dengan rawatan tipu daya seperti perbuatan meramal nasib. Perkara 546 menjelaskan tentang kesalahan berjual beli azimat serta mengajar ilmu untuk mengelakkan bahaya semasa melakukan perbuatan jenayah. Perkara 547 juga menyatakan adalah salah menggunakan azimat semasa memberikan keterangan di mahkamah.

Rawatan bomoh pada masa ini disokong juga oleh kehadiran media sosial terutamanya YouTube. Melalui media YouTube, masyarakat dapat mengetahui pelbagai rahsia tipu helah yang berlaku dalam rawatan bomoh. Satu daripada bukti bahawa rawatan bomoh banyak menggunakan tipu helah dibuktikan oleh seorang ahli silap mata ternama daripada Amerika, iaitu James Randi. Beliau telah memberikan cabaran dan hadiah wang sebanyak A.S.1 000 000 kepada semua bomoh dari seluruh dunia yang dapat menunjukkan bukti kekuatan supernatural yang dimiliki kepadanya. Bomoh dari seluruh dunia yang ditemuinya terbukti kesemuanya menggunakan tipu helah.

Tipu helah dalam rawatan bomoh bukan sahaja wujud di Indonesia, tetapi hampir di seluruh dunia. Walaupun di Malaysia belum terdapat kes tipu daya bomoh seperti di Indonesia, seperti berdasarkan pengalaman James Randi ini, namun dapat dijangkakan terdapat beberapa rawatan bomoh di Malaysia juga menggunakan tipu helah silap mata. Oleh sebab itu, pendidikan kesedaran mengenai tipu helah dalam rawatan bomoh perlu diberikan kepada masyarakat di negara ini.

Antara tipu helah dalam rawatan bomoh yang wujud pada masa ini adalah:

Tipu helah yang digunakan dalam proses rawatan bomoh kebiasaannya menggunakan teknik silap mata yang kerap digunakan dalam persembahan ahli silap mata. Teknik silap mata seperti menangkap jin dalam botol, tanah mengeluarkan api, tisu atau kertas terbakar, tangan mengeluarkan asap, memuntahkan darah, dan kaedah bedah batin ialah dengan menggunakan bahan kimia. Teknik memindahkan penyakit ke objek seperti telur, buah kelapa, api keluar daripada tangan bomoh, kebal senjata tajam, benda-benda pelik keluar daripada mulut bomoh, keris dapat berdiri atau terbang pula ialah dengan menggunakan teknik dan peralatan yang biasa digunakan dalam persembahan silap mata. Masyarakat awam yang tidak terbiasa dengan teknik, peralatan dan bahan-bahan kimia yang digunakan dalam persembahan silap mata ini mudah menjadi mangsa penipuan para bomoh yang tidak bertanggungjawab dan hanya mementingkan keuntungan semata-mata. Tambah malang, terdapat beberapa orang bomoh turut menggunakan aspek agama bagi menarik minat dan meyakinkan mangsanya.

Kita tidak mengatakan bahawa sesuatu yang ghaib itu tidak ada. Perkara ghaib itu tetap wujud tetapi tidak mudah untuk membuktikannya. Sememangnya terdapat bomoh yang memiliki kemampuan ghaib, tetapi kebiasaannya kemahiran tersebut tidak dipertontonkan untuk tujuan menarik minat dan mendapatkan keuntungan daripada orang lain. Bomoh yang memiliki kemampuan ghaib sebenar kebiasaannya tidak menetapkan jumlah bayaran tertentu untuk pesakitnya, bahkan sering kali khidmat yang diberikan adalah percuma. Oleh sebab itu, pendedahan tipu helah oleh bomoh ini dapat memberikan pengajaran dan kesedaran kepada masyarakat di Malaysia supaya lebih berhati-hati dan bijak ketika berjumpa untuk mendapatkan bantuan daripada bomoh. Masyarakat diharapkan tidak mudah percaya kepada bomoh yang menunjukkan kemampuan ghaibnya kepada awam, terutamanya bomoh yang mempromosikan perkhidmatannya melalui media sosial seperti YouTube, TikTok, Instagram, dan sebagainya.

Pihak berwajib seperti Polis Diraja Malaysia (PDRM) , Jabatan Agama Islam Malaysia (JAKIM), Kementerian Kesihatan Malaysia, Kementerian Perdagangan Dalam Negeri dan Hal Ehwal Pengguna (KPNHEP) digesa untuk mengambil berat permasalahan ini bagi melindungi rakyat Malaysia daripada menjadi mangsa tipu helah golongan bomoh yang tidak bertanggungjawab ini. Kerugian yang diakibatkan oleh jenayah ini bukanlah kecil, kerana bukan sahaja boleh mencecah sehingga puluhan ribu ringgit, malah sehingga ke angka ratusan ribu ringgit.

Prof. Madya Dr. Yohan Kurniawan, Fakulti Pengajian Bahasa dan Pembangunan Insan, Universiti Malaysia Kelantan (UMK)


Peperiksaan Sijil Pelajaran Malaysia Ulangan 2022 Bermula September Ini

Untuk mendapatkan maklumat terkini, ikuti kami melalui Telegram

Kuala Lumpur – Lembaga Peperiksaan (LP), Kementerian Pendidikan Malaysia (KPM) memaklumkan bahawa peperiksaan Sijil Pelajaran Malaysia Ulangan (SPMU) bagi tahun 2022 akan dilaksanakan bermula dari 12 hingga 14 September 2022. Sebanyak 7720 orang calon telah mendaftar untuk menduduki peperiksaan ulangan tersebut yang akan diadakan di 209 buah pusat peperiksaan di seluruh negara. Sebagai usaha untuk memastikan pengurusan dan pengendalian peperiksaan tersebut berjalan lancar, sebanyak 1317 orang petugas peperiksaan telah dilantik untuk Ujian Bertutur Bahasa Melayu dan sebanyak 1441 orang petugas peperiksaan telah dilantik bagi Ujian Mendengar Bahasa Melayu dan Ujian Bertulis.

Oleh itu, LP ingin mengingatkan semua calon peperiksaan SPMU tahun 2022 untuk merujuk jadual waktu peperiksaan bagi mendapatkan maklumat berkaitan dengan tarikh, masa, kod dan kertas peperiksaan, serta arahan yang perlu dipatuhi sepanjang peperiksaan tersebut berlangsung. Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.

Jadual waktu peperiksaan SPMU tahun 2022 dan Pernyataan Pendaftaran Peperiksaan boleh dimuat turun dari laman rasmi Lembaga Peperiksaan.

Calon juga diminta untuk mematuhi prosedur operasi standard dan peraturan yang ditetapkan oleh LP bagi memastikan kelancaran pengurusan pengendalian peperiksaan SPMU pada tahun ini.


Majlis Bandar Raya Pulau Pinang Memartabatkan Bahasa Melayu di Tempat Awam

George Town − Keupayaan bahasa Melayu sebagai bahasa ekonomi, bahasa negara dan bahasa ilmu seperti yang dimaktubkan sebagai tonggak utama Perancangan Strategik DBP 2021-2025 memang tidak dapat disangkal lagi. Bahasa Melayu merupakan bahasa perantara dalam kalangan masyarakat, justeru kemahiran dan kemampuan menggunakan bahasa Melayu dengan betul perlu dipertingkatkan dari semasa ke semasa. Hal ini penting agar penyampaian maklumat daripada satu pihak kepada pihak yang lain lebih jelas dan mudah difahami.

Dewan Bahasa dan Pustaka Wilayah Utara (DBPWU) telah diberikan mandat untuk memperkembang, memperkukuh dan memantapkan penggunaan dan penguasaan bahasa Melayu dalam semua urusan rasmi, khususnya dalam kalangan masyarakat di Wilayah Utara. Sehubungan dengan itu, aktiviti pemantauan bahasa Melayu dilaksanakan untuk meningkatkan mutu penggunaan bahasa Melayu di tempat awam, sama ada dalam aspek pengiklanan, penamaan jalan, penamaan taman perumahan dan sebagainya.

Oleh sebab kuasa memantau kesalahan penggunaan bahasa Melayu dalam iklan di tempat awam seperti pengiklanan luar, penamaan premis kedai, penamaan jalan dan penamaan taman perumahan terletak di bawah bidang kuasa Pihak Berkuasa Tempatan (PBT), maka DBPWU bekerjasama dengan Majlis Bandar Raya Pulau Pinang (MBPP) melaksanakan pemantauan tersebut di kawasan sekitar George Town. Pemantauan tersebut dilaksanakan bagi mengambil tindakan awal, memberikan panduan yang sewajarnya, seterusnya memantau papan tanda dan iklan sedia ada. Kerjasama ini penting untuk memartabatkan bahasa Melayu, terutama oleh pihak swasta.

Pemantauan yang dilaksanakan dari pukul 3.00 petang hingga 5.00 petang di sekitar bandar raya George Town ini turut disertai oleh Munsyi Dewan (Bahasa), Puan Rehela Bee Mohamad Ali dan Anggota Operasi MBPP, Penolong Jurutera (PJ) Mohammad Fahimi Azizan, PJ Afifuddin Abdul Majid serta Merinyu Lesen Kanan (MLK) Sundram dan MLK Aziz.

Pemantauan yang dilaksanakan dari semasa ke semasa dengan kerjasama erat MBPP ini diharap dapat membantu MBPP memartabatkan bahasa Melayu di kawasan pentadbiran PBT tersebut.


Isu Beg Berat: Pemasangan Lokar Bakal Dimulakan pada Hujang Bulan Ini

Putrajaya – Berhubung dengan isu beg berat yang berlarutan sekian lama, Kementerian Pendidikan Malaysia mengadakan Majlis Libat Urus Bersama-sama Editor Kanan Agensi Media bagi memperincikan beberapa pendekatan dalam usaha menangani isu tersebut secara tuntas.

Pada petang tadi, bertempat di Bayu Longue, Kelab Tasik Putrajaya, Menteri Kanan Pendidikan, YB Datuk Dr. Radzi Jidin memaklumkan bahawa pemasangan lokar akan diberikan tumpuan pada sekolah rendah yang mempunyai dua sesi persekolahan.

Bagi fasa pertama, pemasangan lokar akan dilaksanakan pada sekolah yang mempunyai dua sesi melibatkan murid Tahap 1, iaitu Tahun 1 dan Tahun 2.”

“Proses pemasangan lokar terbabit bakal dimulakan pada hujung bulan ini. Menjelang bulan Oktober, KPM akan memastikan semua perolehan dan keperluan tersebut sampai dan dipasang ke sekolah.

Menurut YB Datuk Dr. Radzi Jidin, sebanyak 10 662 lokar yang disediakan pada fasa pertama yang membabitkan 323186 murid ini merupakan satu daripada langkah untuk mengurangkan tekanan emosi yang dihadapi oleh kanak-kanak. Berdasarkan penelitian ke atas maklum balas yang diperoleh, isu beg berat adalah kritikal dalam kalangan murid sekolah rendah, khususnya tahun 1, 2 dan 3.

Walau bagaimanapun, proses pemasangan lokar akan diperluas kepada murid Tahap 2, iaitu melibatkan murid tahun 4, 5 dan 6 pada fasa kedua. Pelaksanaan ini dijangka bermula pada awal tahun 2023.

Terdahulu, YB Datuk Dr. Radzi Jidin turut memaklumkan isu berkaitan dengan penyusunan semula jadual waktu mengikut kaedah dan pelaksanaan yang sesuai, terutamanya aspek pemberatan mata pelajaran dan ketersediaan guru.

Sekolah diberikan kelonggaran untuk melaksanakan jadual waktu yang mengandungi tiga hingga empat mata pelajaran sehari. Kita menetapkan bilangan buku latihan untuk sesuatu subjek tidak melebihi dua buah buku pada satu-satu masa.

Mengulas lebih lanjut, beliau memaklumkan dalam sidang media selepas tamatnya majlis tersebut, KPM telah mengambil pendekatan dengan menumpukan penerbitan baharu buku teks dalam format digital.

“Sebanyak 692 judul buku teks digital telah dimuat naik dalam pelantar Digital Educational Learning Initiative Malaysia (DELIMA).”

“Murid yang mempunyai peranti boleh mengakses buku teks digital bagi memudahkan pembelajaran mereka,” ujar Menteri Kanan Pendidikan itu dalam menangani isu beg berat, selain meningkatkan keberkesanan persekitaran bilik darjah yang lebih signifikan, sesuai dengan konsep Sekolahku SEJAHTERA.


Kerjasama DBP-AKBG-MGA: Memartabatkan Bahasa Melayu ke Peringkat Antarabangsa

Untuk mendapatkan maklumat terkini, ikuti kami melalui Telegram

Kuala Lumpur – Sukan dan industri golf di Malaysia bakal menyaksikan buku berbahasa Inggeris yang bertajuk Rules of Golf diterjemahkan ke dalam bahasa Melayu apabila Akademi Kemahiran Belia Golf Malaysia (AKBG) dan Persatuan Golf Malaysia (MGA) bekerjasama dengan Dewan Bahasa dan Pustaka (DBP) untuk merealisasikan hasrat tersebut.

Umum mengetahui bahawa buku Rules of Golf yang menjadi antara rujukan utama peminat sukan golf di serata dunia telah diterjemahkan ke dalam 33 bahasa di 33 buah negara. Buku terbitan United States Golf Association  ini merupakan panduan penting bukan sahaja kepada pencinta sukan ini tetapi kepada sesiapa sahaja yang ingin mengenali dunia golf. Maka itu, kerjasama antara DBP, AKBG dan MGA bukan sahaja bakal merakam sejarah Malaysia sebagai negara ke-34 yang menterjemahkan buku tersebut ke dalam bahasa negara masing-masing, tetapi merupakan usaha murni dalam memartabatkan bahasa Melayu ke peringkat antarabangsa.

“DBP sememangnya menyambut baik usaha yang dilaksanakan oleh pihak AKBG dan MGA apabila memilih DBP sebagai pakar rujuk dalam bahasa Melayu untuk penerbitan buku terjemahan yang telah digunakan di serata dunia ini. Pastinya usaha ini membanggakan negara apabila terdapat buku yang dapat memberikan input baharu kepada industri golf negara dalam bahasa kebangsaan, iaitu bahasa Melayu,” ujar Pengarah Jabatan Pembinaan Bahasa dan Sastera, Puan Fauzilahyatun Mustafa dalam ucapan alu-aluannya dalam kunjungan pihak AKBG dan MGA ke DBP, yang berlangsung di Menara Dewan Bahasa, pada petang ini.

Bagi mencapai hasrat tersebut, kerjasama antara DBP, AKBG dan MGA yang bermula sejak tahun 2021, bertitik tolak dengan penganjuran bengkel semakan terjemahan “74 Definisi Peraturan Golf” yang diadakan di Cameron Highlands, pada 11 hingga 14 Oktober 2021. Rentetan kejayaan bengkel pertama yang menyaksikan keberhasilan menyiapkan sebanyak 44 daripada 74 entri definisi peraturan golf, kerjasama ini diteruskan dengan bengkel kedua pada 22 Disember 2021, di Kelab Golf Perkhidmatan Awam Bukit Kiara, Kuala Lumpur. Menerusi bengkel tersebut, sebanyak 15 entri berjaya dimuktamadkan. Selepas itu, diadakan pula bengkel ketiga yang berlangsung di Forest City Golf Resort Johor Bahru. Hasil daripada bengkel ini sebanyak 24 daripada 48 entri interpretasi golf berjaya disiapkan.

Menuruti Pengarah AKBG, Encik Mohd Hazan Dahari, usaha penterjemahan buku Rules of Golf ke dalam bahasa Melayu perlu dilakukan oleh pakar bahasa daripada agensi yang berwibawa agar penterjemahannya dapat menjadi pegangan yang dihormati dan boleh menjadi rujukan yang tepat bukan sahaja kepada industri golf di negara ini tetapi turut membantu AKBG melahirkan generasi muda yang lebih memahami industri ini, khususnya golongan belia yang sedang mengikuti kursus yang ditawarkan di AKBG.

“Kerjasama penerbitan buku terjemahan ini ke dalam bahasa Melayu pastinya akan membuka ruang baharu kepada pemahaman rakyat Malaysia terhadap sukan golf. Oleh itu, AKBG yakin bahawa usaha ini hanya akan dapat direalisasikan dengan kepakaran dan kerjasama yang baik daripada DBP,” ucap Encik Mohd Hazan Dahari yang menjangkakan bahawa buku terjemahan Rules of Golf ke dalam bahasa Melayu akan berjaya disiapkan dan dicetak pada tahun 2023. Menurutnya, buku tersebut akan diberikan secara percuma kepada khalayak yang disasarkan oleh pihak AKBG dan MGA.

Sebagai makluman, penubuhan AKBG adalah bertujuan untuk membuka peluang latihan kemahiran kepada penduduk tempatan terutamanya golongan belia. Program yang ditawarkan oleh AKBG juga bermatlamat untuk menggalakkan golongan belia berkecimpung dan bergiat aktif dalam aktiviti sukan golf menerusi peluang kemasukan pelajar dalam latihan kemahiran sukan golf seterusnya memperoleh pentauliahan pensijilan Sijil Kemahiran Malaysia.

Yang turut hadir dalam kunjungan tersebut ialah Pengurus Operasi MGA, Encik Bambang Sumanteri Osman; Pegawai Projek AKBG, Puan Umaimah Husni; Ketua Bahagian Dasar dan Perancangan Strategik, Encik Azhar Mohamad Dora; Ketua Bahagian Peristilahan dan Leksikologi, Mohd Fadzli Tajuid; dan para pegawai kanan DBP.


UiTM Perkasa Kerjasama dalam Bidang Penyelidikan, Inovasi, Keusahawanan dan Pembangunan Pelajar

Arau – Dalam usaha memantapkan kerjasama dalam mempergiat aktiviti dalam bidang penyelidikan, inovasi, keusahawanan dan pembangunan pelajar, Universiti Teknologi MARA (UiTM) hari ini mengorak langkah dengan menandatangani Memorandum Perjanjian (MoA) dan Memorandum Perjanjian (MoA) dan Perjanjian Persefahaman dengan Universitas Islam Riau, Indonesia; Universiti Tunku Abdul Rahman (UTAR), Malaysia; VTS Universe Sdn. Bhd., Malaysia dan Malthai Hub, Malaysia secara maya.

Kerjasama ini diusahakan dengan matlamat menyeluruh bagi menyediakan peluang kepada kedua-dua institusi berkongsi pengalaman, rangkaian, teknologi dan sumber masing-masing dalam pelibatan akademik dan penyelidikan demi manfaat bersama.

Usaha ini dilihat dapat memberikan peluang kerjasama baharu seperti program mobiliti kakitangan dan pelajar, latihan dan bengkel.

Dalam majlis ini, UiTM diwakili oleh Rektor UiTM Cawangan Perlis, Prof. Ts. Dr. Shukor Sanim Mohd Fauzi yang mewakili Naib Canselor UiTM dan Timbalan Rektor UiTM Cawangan Perlis, Ts. Gs. Dr. Ernieza Suhana Mokhtar.

Majlis ini turut dihadiri oleh wakil dari empat institusi dan industri termasuklah Prof. Dr. Syafrinaldi, Rektor Universitas Islam Riau, Indonesia dan Encik Paudzi Yahya, Pengarah Malthai Hub, Malaysia, serta wakil daripada pihak industri.


YAB PM Lancar Buku Daftar Istilah Diplomasi dan Hubungan Antarabangsa

Putrajaya – Seiring dengan visi Dewan Bahasa dan Pustaka (DBP) untuk menjadikan bahasa Melayu sebagai satu daripada bahasa utama dunia, DBP melalui Bahagian Peristilahan dan Leksikologi dengan kerjasama Institut Diplomasi dan Hubungan Luar Negeri (IDFR) telah menerbitkan buku Daftar Istilah Diplomasi dan Hubungan Antarabangsa.

Kerjasama ini menunjukkan komitmen kerajaan untuk mendaulatkan bahasa ibunda dan membuktikan bahawa bahasa kebangsaan tidak mengekang kemajuan negara. Usaha mengantarabangsakan bahasa Melayu di persada dunia ini merupakan dasar kerajaan dan satu daripada fokus dalam Kerangka Dasar Luar Negeri, iaitu Diplomasi Bahasa dan Kebudayaan.

Saya telah mengarahkan supaya semua urusan surat-menyurat menggunakan Bahasa Melayu, termasuklah urusan yang melibatkan urusan luar negara. Saya sendiri telah mengutus surat kepada pemimpin dunia yang ditulis dalam bahasa Melayu disertakan terjemahan Bahasa Inggeris.

“Begitu juga dengan penggunaan bahasa Melayu sewaktu penyertaan saya dalam pelbagai mesyuarat antarabangsa yang lain,” ujar YAB Perdana Menteri Malaysia, Dato’ Sri Ismail Sabri Yaakob semasa Majlis Pelancaran Buku Daftar Istilah Diplomasi dan Hubungan Antarabangsa yang diadakan di Auditorium Tunku Abdul Rahman, Wisma Putra, Putrajaya, semalam.

Turut hadir bersama-sama ialah Menteri Luar Negeri, YB Dato’ Sri Saifuddin Abdullah; Menteri Pelancongan, Seni dan Budaya, YB Dato’ Sri Hajah Nancy Shukri; Menteri Pengajian Tinggi (KPT), YB Datuk Seri Dr. Noraini Ahmed; Ketua Setiausaha Kementerian Luar Negeri, YBhg. Dato’ Sri Amran Mohamed Zin, Pengerusi Lembaga Pengelola DBP, Profesor Datuk Seri Dr. Haji Awang Sariyan dan Ketua Pengarah IDFR, Dato’ Dr. Shazelina Zainul Abidin.

Kerajaan turut menggalakkan diplomat negara untuk menguasai bahasa asing selaras dengan keperluan menjalankan urusan rundingan diplomatik dan perdagangan dengan negara lain.

Pelancaran tersebut turut disaksikan oleh 106 Ketua Perwakilan Diplomatik Malaysia di luar negara secara dalam talian yang turut hadir bersempena dengan Persidangan Ketua-ketua Perwakilan Diplomatik Malaysia Ke-9 (HOMC9) dalam majlis yang sama. Persidangan tersebut mengumpulkan semua Ketua Perwakilan Diplomatik di luar negara untuk memperkatakan dengan jelas aspirasi, dasar dan hala tuju kerajaan bagi kepentingan nasional, imej dan kedudukan Malaysia di persada antarabangsa.

Untuk rekod, buku ini mengandungi istilah khusus dalam bidang diplomasi dan hubungan antarabangsa, iaitu sebanyak 1198 istilah sumber (bahasa Inggeris) dan 1281 istilah sasar (bahasa Melayu), serta 144 nama pertubuhan dan usaha kerjasama antarabangsa. Ahli Jawatankuasa buku daftar ini terdiri daripada pensyarah dari Universiti Pertahanan Nasional Malaysia (UPNM), Universiti Malaya (UM), Universiti Kebangsaan Malaysia (UKM), pegawai Kementerian Luar Negeri, pegawai Bahagian Peristilahan dan Leksikologi, DBP dan pegawai IDFR.

Buku Daftar Istilah Diplomasi dan Hubungan Antarabangsa ini sesuai dijadikan sebagai rujukan kepada pengajar, pelajar dan pengamal dalam bidang diplomasi dan hubungan antarabangsa. Buku ini boleh didapati dalam bentuk digital melalui pautan ini, manakala versi bercetak pula boleh didapati di laman web DBPNiaga.my.


Pidato Kebangsaan Peringkat Negeri Sabah: Simbolik Gema Patriotik dalam Jiwa Generasi Muda

Untuk mendapatkan maklumat terkini, ikuti kami melalui Telegram

Kota Kinabalu – Bersempena dengan sambutan Hari Kebangsaan Tahun 2022, Pertandingan Akhir Pidato Kebangsaan Peringkat Negeri Sabah telah diadakan pada 6 September 2022 di Dewan Bankuasi Utama, Menara Kinabalu, Pusat Pentadbiran Negeri Sabah (PPNS) yang disertai oleh sembilan orang peserta terbaik dari seluruh negeri Sabah. Pertandingan ini terbahagi kepada tiga kategori, iaitu Sekolah Rendah, Sekolah Menengah dan Tingkatan Enam.

Pertandingan ini sebagai simbolik bergemanya semangat patriotik dalam jiwa generasi kini bersesuaian dengan tema Hari Kebangsaan 2022, iaitu “Keluarga Malaysia Teguh Bersama”. Pertandingan ini merupakan acara yang signifikan dalam memartabatkan dan memperkasakan bahasa Melayu selaras dengan visi dan misi Dewan Bahasa dan Pustaka (DBP) demi memastikan bahasa kebangsaan terus terpelihara dan kekal sebagai tunjang negara.

Menteri Tugas-Tugas Khas Sabah, Yang Berhormat (YB) Datuk Dr. Haji Mohd Arifin Haji Mohd Arif, dalam ucapannya menyatakan bahawa pertandingan yang mengetengahkan tema “Keluarga Malaysia Teguh Bersama” ini akan membuka peluang kepada peserta untuk menyerlahkan bakat pidato di samping menerapkan nilai patriotisme dalam kalangan generasi muda. Beliau turut berkata, pertandingan pidato ini dijalankan untuk memastikan kemahiran seni ini tidak terus lenyap ditelan zaman.

Majlis Penutupan juga disempurnakan oleh YB Datuk Dr. Haji Mohd Arifin yang sekali gus merasmikannya. Beliau juga berbesar hati menyampaikan hadiah buat para pemenang bagi acara Pidato Kebangsaan Peringkat Negeri Sabah. Dalam majlis yang sama, YB Datuk Dr. Haji Mohd Arifin turut menyampaikan Bantuan Ihsan Komputer (BAIK) 2.0 kepada pelajar dari Sabah yang layak melanjutkan pelajaran ke institut pengajian tinggi. Turut hadir dalam majlis ini ialah Pengarah DBP Cawangan Sabah, Puan Aminah Awang Basar, ketua jabatan, pelajar, ibu bapa dan guru pengiring.

Menurut Setiausaha Tugas-Tugas Khas, Encik Sapdin Ibrahim, sebanyak 717 orang pelajar telah menyertai pertandingan ini. Setelah beberapa penilaian dilakukan pada peringkat saringan, hanya sembilan orang peserta yang dipilih untuk bertanding pada peringkat akhir.

Bagi kategori Sekolah Rendah, johan dirangkul oleh Florina Mikayla dari Sekolah Jenis Kebangsaan (Cina) Siew Chin, Lahad Datu. Bagi kategori Sekolah Menengah pula, johannya disandang oleh Muhammad Yasin Roslan dari Sekolah Menengah Kebangsaan Arshad, Kota Belud yang sekali gus menerima Anugerah Pemidato Terbaik pada tahun ini. Akhir sekali,  kategori Tingkatan Enam dijuarai oleh Saudari Siti Khadijah Kamarudin dari Sekolah Menengah Kebangsaan Abdul Rahim, Kudat.

Pertandingan ini merupakan anjuran Pejabat Menteri Tugas-Tugas Khas dengan kerjasama DBP Cawangan Sabah, Jabatan Pendidikan Negeri Sabah, Jabatan Penyiaran Negeri Sabah, Jabatan Penerangan Negeri Sabah dan Jabatan Perkhidmatan Komputer Negeri Sabah.


Timbalan Komander Rejimen 504 Mengadap Raja Muda Perlis

Arau – Tanggal 7 September 2022, Rejimen 504 Askar Wataniah Pasukan Simpanan Tentera Darat Malaysia menyambut Hari Ulang Tahun Ke-42.

Semoga rejimen berslogankan ‘Latih Untuk Perang’ yang merupakan benteng pertahanan kedua-dua negara ini terus gah dalam mempertahankan kedaulatan tanah air amnya dan bumi Perlis khasnya.

Demikianlah titah Raja Muda Perlis, Brigedier Jeneral Tuanku Syed Faizuddin Putra Jamalullail merangkap Tuanku Komander rejimen, selepas berkenan berangkat menerima sembah mengadap hormat oleh Timbalan Komander rejimen baharu, baru-baru ini.

Menurut kenyataan dalam media, Timbalan Komander rejimen tersebut yang baharu, iaitu Leftenan Kolonel Lasahi Laiji telah mengambil alih tugas pada 4 Ogos 2022 di Bilik Mesyuarat, Galeri DiRaja Arau, Leftenan Kolonel Lasahi sebagai Timbalan Komander yang ke-23 menyembah mengadap Tuanku Komander secara rasminya bagi memperkenalkan diri, mengetahui visi dan hasrat Tuanku Komander, serta membincangkan hala tuju rejimen sebagai panduan perancangan rejimen pada baki tahun ini dan seterusnya.

Dalam perkembangan lain, pihak rejimen sedang memberikan fokus khusus untuk persiapan menjadi tuan rumah kepada Sidang Komander Askar Wataniah (SKAW) di Perlis bermula tarikh 14–16 Oktober 2022 kelak.

Tambah baginda, muda mudi rakyat negeri Perlis yang mempunyai sihat tubuh badan dan memenuhi segala keperluan minimum yang ditetapkan oleh Angkatan Tentera Malaysia adalah dijemput secara segera untuk tampil ke hadapan secara beramai-ramai bagi mendaftarkan diri untuk menjadi anggota sukarela Askar Wataniah di Kem Bukit Keteri, Perlis.


Program KKEC 2022 Anjuran UiTM Cawangan Perlis Menjuruterai Pembentukan Nilai Pelajar

Arau – “Sebagai sebuah institusi pengajian tinggi yang komprehensif, UiTM sentiasa menyokong dan memberikan komitmen penuh dalam memperkasa agenda pembentukan kemahiran insaniah yang terpuji dan mantap.”

“Hal ini termasuklah dari segi penganjuran program bercirikan sukan bagi memantapkan ketahanan diri, terutamanya dalam kalangan warga unit kokurikulum dan unit kesatria UiTM,” ucap Timbalan Naib Canselor Hal Ehwal Pelajar, YBhg. Mej. Jen. (K) Profesor Dr. Mohd Sazili Shahibi dalam Program Komander Kesatria Endurance Challenge (KKEC) siri ke-10, semalam.

Menurut Timbalan Naib Canselor Hal Ehwal Pelajar, program KKEC merupakan satu platform yang signifikan dalam menerapkan nilai positif dalam diri Komander Kesatria. Pertandingan berkonsepkan sukan lasak ini bertujuan untuk membentuk pelajar menjadi pemimpin yang memiliki jati diri yang tinggi serta berdaya saing, proaktif dan kental dari segi mental dan fizikal, di samping memupuk semangat kerjasama dalam kumpulan.

UiTM Cawangan Kelantan telah terpilih untuk menjadi tuan rumah bagi tahun 2023.

Sebanyak 15 penyertaan dari seluruh UiTM semalaysia dengan keseluruhannya berjumlah 600 peserta, 50 krew dan 50 staf dari pelbagai peringkat dan unit dengan UiTM Cawangan Perlis selaku tuan rumah. Terdapat pelbagai acara yang dipertandingkan, termasuklah petong, kembara berpandu arah MTB, kembara berpandu arah maze-o, iron commander, cabaran merentasi halangan, cabaran merentasi MTB, pencarian aktiviti lasak dan jalan lasak.

Juara keseluruhan bagi pertandingan tersebut dirangkul oleh kontinjen daripada UiTM Cawangan Perlis dengan mengutip sembilan pingat emas, empat pingat perak dan tiga pingat gangsa.

Diikuti oleh UiTM Cawangan Johor yang mengumpul tiga pingat emas, dua pingat perak dan satu pingat gangsa, manakala UiTM Cawangan Melaka muncul sebagai pemenang tempat ketiga dengan mengumpul satu pingat emas, satu pingat perak dan tiga pingat gangsa.

Majlis perasmian penutupan ditambah seri dengan kehadiran YBhg. Prof. Madya Ts. Dr. Shukor Sanim Mohd Fauzi, Rektor UiTM Cawangan Perlis, dif-dif jemputan rektor, pengarah dan timbalan Rektor Bahagian HEP, juga kontinjen KKEC dari seluruh sistem UiTM.


Sayembara Deklamasi Puisi Kemerdekaan ke-36 Peringkat Kebangsaan Semarakkan Patriotisme Rakyat Melalui Puisi

Untuk mendapatkan maklumat terkini, ikuti kami melalui Telegram

Pemerkasaan semangat patriotik dan rasa megah kepada bahasa kebangsaan dalam kalangan rakyat Malaysia serta peneguhan perpaduan kaum melalui pengucapan puisi menjadi matlamat penganjuran Sayembara Deklamasi Puisi Kemerdekaan (SDPK) ke-36 Peringkat Kebangsaan Tahun 2022.

Program anjuran Gabungan Persatuan Penulis Nasional (GAPENA) dengan kerjasama Dewan Bahasa dan Pustaka (DBP) telah menyaksikan sebanyak 17 orang peserta yang mewakili negeri dan agensi masing-masing bertanding merebut wang tunai berjumlah RM5 000.00 dan piala pusingan.

Melalui ucapan alu-aluan daripada Yang Berbahagia (YBhg.) Datuk Haji Zainal Abidin Datuk Wira Haji Borhan, Ketua Satu GAPENA Malaysia, beliau menyatakan setinggi-tinggi penghargaan kepada DBP kerana bersama-sama menjayakan SDPK dari peringkat awal.  Menurut beliau, kemerdekaan itu bukan sekadar bebas tapi memberi makna tersendiri.

SDPK bukan sahaja meraikan kemerdekaan, tetapi juga mendidik, untuk menghargai bait-bait puisi yang dilontarkan oleh para pendeklamatornya semenjak 36 tahun yang lalu; bait-bait puisi yang mendoakan supaya negara kita maju, bait-bait puisi yang mendoakan supaya negara kita aman makmur, bait-bait puisi yang melahirkan generasi baharu yang peka tentang sebuah bangsa, yang peka tentang seluruh negaranya. Ia bukan suatu perkara yang mudah. Ia adalah suatu harga yang mahal.

Acara perasmian penutupan Sayembara Deklamasi Puisi Kemerdekaan ke-36 ini pula telah disempurnakan oleh YBhg. Datuk Mustapa Kamal Mohd Yusoff, Setiausaha Politik dan juga selaku wakil rasmi kepada Yang Berhormat (YB) Dato Seri Dr. Shahidan Kassim, Menteri Wilayah Persekutuan.

Dalam ucapan penutupan beliau, YBhg. Datuk Mustapa Kamal Mohd Yusoff menyatakan bahawa masyarakat perlu memahami erti sebenar kemerdekaan.

Jangan kita mengamalkan kemerdekaan tanpa sempadan. Kita perlu sedar kita menumpang atas perjuangan nenek moyang kita

YBhg. Datuk Mustapa Kamal Mohd Yusoff mengambil kesempatan mendeklamasikan sebuah puisi, inspirasi daripada semangat “Keluarga Malaysia“ dan menyampaikan mesej supaya rakyat mengekalkan perpaduan, semangat,  menjaga perhubungan sesama kaum demi memastikan Malaysia berada dalam keadaan aman damai.

Wakil kepada YB Menteri Wilayah Persekutuan itu juga turut berbesar hati menyampaikan hadiah buat para pemenang pertandingan ini. Gelaran johan bagi Sayembara Deklamasi Puisi Kemerdekaan ke-36 Tahun 2022 dirangkul oleh peserta yang mewakili negeri Melaka, iaitu Muhammad Suffian Khirham, manakala tempat kedua disandang oleh Zaheera Ibrahim yang mewakili negeri Kedah. Tempat ketiga pula jatuh kepada peserta dari Perak, iaitu Noor Azli Sudin.

Majlis turut dimeriahkan dengan persembahan deklamasi puisi oleh Mohd Fauzi Jumikah, Johan Sayembara Deklamasi Puisi Kemerdekaan ke-35 Tahun 2021, diselangi persembahan oleh kumpulan muzik Mafidz.

Turut hadir dalam majlis ini ialah YBhg. Datuk Ramlan Haji [email protected], Pegawai Tugas-tugas Khas kepada Yang Berhormat (YB) Dato Seri Dr. Shahidan Kassim, Menteri Wilayah Persekutuan, Dr. Hazami Juhari, Pengarah Jabatan Dasar dan Penyelidikan DBP mewakili Ketua Pengarah DBP, YBhg. Datuk Abg Sallehuddin Abang Shokeran, Encik Amiruddin Md. Ali Hanafiah, Pengerusi Sayembara Deklamasi Puisi Kemerdekaan 2022, Ahli Jawatankuasa GAPENA, pegawai-pegawai kanan DBP serta pimpinan kerabat GAPENA.


Sistem Kerajaan Elektronik: Inisiatif untuk Membantu Rakyat

Perkembangan pesat teknologi telah berlaku secara global dan telah banyak memanfaatkan manusia serta memudahkan urusan dalam kehidupan seharian apabila masyarakat digalakkan menggunakan gajet untuk melakukan urusan seharian mereka. Perkembangan pesat teknologi pada hari ini sangat signifikan dengan hasrat negara untuk menjadikan Malaysia sebagai sebuah negara maju kerana kita telah mencapai tahap pembangunan yang tinggi, contohnya dalam bidang Sains dan Teknologi.

Di Malaysia misalnya, kerajaan telah menjalankan pelbagai inisiatif ke arah mendigitalkan perkhidmatan kerajaan secara dalam talian, iaitu dengan melancarkan Koridor Raya Multimedia pada tahun 1996. Menerusi idea ini, kerajaan juga telah merekodkan beberapa kejayaan seperi menarik pelabur dari luar negara yang berasaskan Teknologi Maklumat dan Komunikasi (ICT). Selain itu, Revolusi Perindustrian Keempat (4IR) telah mencipta pelbagai perubahan dalam bidang teknologi di Malaysia. Tambahan pula, sejak tahun 2020, wabak pandemik COVID-19 telah mempercepat perubahan untuk mengadaptasikan pendigitalan dalam urusan seharian kerajaan, kerana rakyat perlu menggunakan pelbagai perkhidmatan secara dalam talian berikutan sekatan perjalanan yang diperkenalkan oleh pihak kerajaan untuk mencegah wabak ini daripada berleluasa. Perintah Kawalan Pergerakan (PKP) yang diperkenalkan juga telah memberikan impak yang besar terhadap kelancaran sistem penyampaian perkhidmatan kerajaan, sama ada kerajaan persekutuan, kerajaan negeri, pihak berkuasa tempatan mahupun agensi-agensi kerajaan.

Namun begitu, masyarakat tidak perlu bimbang dalam berurusan dengan pihak kerajaan dalam tempoh pandemik kerana perkhidmatan secara dalam talian membolehkan urusan rakyat seperti pembaharuan cukai jalan kenderaan, permohonan bantuan, penghantaran borang cukai pendapatan dan banyak lagi, dapat dilakukan dengan mudah dan selamat menggunakan platform digital seperti laman web rasmi kerajaan. Bukan hanya golongan muda, golongan berusia juga sudah mula menggunakan perkhidmatan yang disediakan oleh pihak kerajaan dalam laman web mereka dengan mempelajari cara menggunakan sistem tersebut sejak negara dilanda COVID-19.

Kepentingan Sistem Kerajaan Elektronik (e-Kerajaan)

Perkembangan teknologi dapat mendatangkan kesan yang positif jika digunakan dan disalurkan ke arah yang baik. Teknologi memainkan peranan yang signifikan dengan hasrat negara kita untuk beralih ke status negara maju kerana teknologi dapat mencipta pelbagai peluang tanpa had. Berbekalkan teknologi, komunikasi menjadi mudah walaupun dipisahkan oleh jarak geografi, memudahkan pekerjaan manusia dengan menjadikan sesuatu perkara itu lebih cekap dan berkesan dan memudahkan manusia untuk mendapatkan informasi dalam masa yang lebih cepat dan pantas. Dengan kata ringkasnya, semuanya di hujung jari.

Kerajaan Digital atau Kerajaan Elektronik (e-kerajaan) merupakan satu daripada inisiatif pihak kerajaan memanfaatkan perkembangan Teknologi Maklumat dan Komunikasi (ICT) untuk kepentingan masyarakat dan negara. Antara kepentingan Kerajaan Elektronik adalah seperti berikut:

Bagi memastikan kerajaan digital dapat direalisasikan dengan baik, bukan sahaja infrastruktur ICT perlu diberi perhatian, malah infostruktur juga perlu ditekankan bagi memastikan semua pihak mendapat capaian maklumat dengan lebih tepat dan cepat. Selain itu juga, kerajaan perlu memastikan semua rakyat mempunyai perkakasan yang bersesuaian bagi membolehkan mereka mengakses maklumat yang diperlukan dan menikmati perkhidmatan yang dibekalkan oleh kerajaan. Beberapa buah negeri seperti Selangor telah memperkenalkan kemudahan Wi-fi secara percuma di beberapa tempat di negeri ini bagi memudahkan rakyat mengakses maklumat atau menggunakan perkhidmatan yang ditawarkan kerajaan tanpa sebarang diskriminasi. Infrastruktur dan kemudahan ICT juga sedang giat diperkembangkan dari semasa ke semasa untuk memudahkan rakyat mengakses kemudahan Internet pada bila-bila masa tanpa sebarang masalah. Berdasarkan statistik yang dikeluarkan, Selangor merupakan antara negeri yang mempunyai ramai penduduk yang menggunakan kemudahan Internet. Oleh itu, kerajaan negeri boleh mengambil peluang ini untuk menambah baik dan memperluas perkhidmatan yang diberikan kepada pengguna.

Walaupun kita sedia maklum bahawa banyak pembaharuan yang telah dibuat untuk beralih kepada kerajaan digital, sekiranya dilihat pada situasi semasa, terdapat banyak lagi ruang dan peluang yang boleh dimanfaatkan ke arah itu. Tindakan berkaitan perlu dilakukan dalam usaha menambah baik dan meningkatkan mutu perkhidmatan agar urusan rakyat dapat dipermudahkan. Bagi mencapai pembangunan negara yang mampan, semua pihak perlulah memainkan peranan dalam meningkatkan kecekapan, keberkesanan, kualiti dan capaian maklumat dan perkhidmatan yang baik yang mana akan menyumbang kepada pertumbuhan ekonomi dan sosial, selain melindungi alam sekitar.

Nazreena Mohammed Yasin, Pensyarah di Universiti Tunku Abdul Rahman (UTAR).


KPM Semak Semula Keperluan Pemakaian Pelitup Muka

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) dalam kenyataannya pada hari ini memaklumkan bahawa pemakaian pelitup muka semasa berada di dalam bangunan dan di luar bangunan atau kawasan terbuka di institusi pendidikan bawah kementeriannya adalah mengikut pilihan individu. Walau bagaimanapun, KPM menggalakkan agar pemakaian pelitup muka diteruskan dalam kawasan institut pendidikan, khususnya di kawasan sesak.

Pemakaian pelitup muka diwajibkan bagi individu bergejala seperti demam, batuk dan selesema ketika berada di dalam bangunan, manakala amat digalakkan ketika berada di luar bangunan. Bagi individu yang dikesan positif COVID-19 semasa berada di institut pendidikan atau asrama, mereka diwajibkan memakai pelitup muka semasa dirujuk ke Pusat Penilaian COVID-19 (CAC) atau fasiliti kesihatan berhampiran untuk pemeriksaan lanjut.

Dalam kenyataan yang sama juga, KPM memaklumkan bahawa murid diwajibkan memakai pelitup muka semasa menaiki bas sekolah atau pengangkutan awam seperti yang dinyatakan Menteri Kesihatan Malaysia dalam kenyataan media pada 7 September 2022.

Ketetapan tersebut turut terpakai untuk semua institusi pendidikan bawah KPM serta disarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri.

KPM sentiasa komited untuk terus melakukan yang terbaik.


Rusydi Zahari Juara Sayembara Deklamasi Puisi Piala Komandan ABPM Wilayah Tengah

Kuala Kubu Baru − Dengan mengambil semangat dan roh bulan kebangsaan, Akademi Bomba dan Penyelamat Malaysia (ABPM) Wilayah Tengah mengadakan Sayembara Deklamasi Puisi Piala Komandan ABPM Wilayah Tengah yang berlangsung di Auditorium Haji Mansur, ABPM Wilayah Tengah.

Selain pakar dalam memadamkan api serta menyelamatkan nyawa dan harta benda, siapa sangka para pegawai bomba turut hebat dalam mendeklamasikan puisi. Dengan membawakan puisi yang berjudul “Tanah Airku Menjelang Kemerdekaan” nukilan Usman Awang, Rusydi Zahari muncul sebagai Johan Sayembara Deklamasi Puisi Piala Komandan ABPM Wilayah Tengah. Tempat kedua pula dimenangi oleh Muhammad Khuzir dan tempat ketiga disandang oleh Mohd Nazrullah Abdul Aziz. Johan sayembara ini membawa pulang piala pusingan, wang tunai dan hadiah iringan manakala naib johan, tempat ketiga dan sagu hati membawa pulang wang tunai dan hadiah iringan.

Sebanyak lapan orang peserta telah mengambil bahagian dalam sayembara ini yang terdiri daripada pegawai kadet yang sedang menjalani program Diploma Pascasiswazah Sains Kebombaan dan Diploma Lanjutan Sains Kebombaan di ABPM Wilayah Tengah.

Antara objektif sayembara ini diadakan adalah untuk menanam sikap patriotik dalam kalangan pegawai kadet dan kakitangan ABPM Wilayah Tengah. Sayembara ini turut dapat menyemai rasa cinta akan bangsa dan negara di samping dapat mencungkil bakat terpendam dalam kalangan pegawai kadet ABPM Wilayah Tengah.

Sayembara Deklamasi Puisi Piala Komandan ini telah dirasmikan oleh Penolong Kanan Pesuruhjaya Bomba Muhammad Azmi Ismai, Komandan ABPM Wilayah Tengah. Yang turut hadir ialah Timbalan Komandan, Penolong Pesuruhjaya Bomba Abdul Halim Mohamed Jadi serta pegawai, jurulatih dan kakitangan ABPM Wilayah Tengah.

Dalam ucapan Komandan ABPM Wilayah Tengah, beliau tidak menyangka bahawa terdapat banyak bakat baharu yang boleh mendeklamasikan puisi dengan baik. Beliau berharap agar para pegawai kadet ini tidak mensia-siakan bakat mereka dan teruskan usaha untuk mendalami ilmu deklamasi serta pengucapan.

Komandan juga menzahirkan ucapan tahniah kepada pihak penganjur yang terdiri daripada Pegawai Perhubungan Awam, pegawai kadet platun ALPHA, pegawai kadet DPSK dan DLSK yang bertungkus lumus menjayakan sayembara puisi ini.


Majlis Penganugerahan FELO dan Anugerah Emas PSM

Kuala Lumpur – Sejarah tercipta pada hari ini apabila Persatuan Sejarah Malaysia (PSM) menganugerakan gelaran FELO PSM kepada tiga orang individu yang berperanan besar dalam memajukan dan mengembangkan sejarah tanah air melalui penyelidikan dan penemuan baharu dalam bidang sejarah di negara ini. Majlis ini diadakan dalam sebuah acara khas yang berlangsung di Wisma Sejarah pada hari ini.

Penganugerahan FELO PSM melalui tapisan yang ketat dan dipilih atas perakuan Jawatankuasa Eksekutif PSM dan persetujuan Majlis PSM. Yang menariknya, anugerah dalam satu-satu tahun juga tidak boleh melebihi tiga orang sebagai penerimanya. Hal ini bermakna, hanya tokoh yang benar-benar layak dalam memberikan sumbangan besar mereka dalam sejarah tanah air dipertimbangkan untuk menerima anugerah ini. Jumlah pemegang gelaran FELO pula hendaklah tidak melebihi 50 orang bagi individu yang masih hidup.

Berdasarkan kegiatan cemerlang mereka dalam gerakan untuk menarik, memupuk dan mengembangkan minat masyarakat terhadap sejarah tanah air, sejarah negeri dan sejarah tempatan, Majlis PSM bersetuju untuk memberikan penganugerahan ini kepada tiga individu yang layak pada tahun ini.

Majlis dimulai dengan ucapan alu-aluan oleh YBhg. Dato’ Haji Jumaat Dato’ Haji Mohd Noor, Pengerusi Eksekutif PSM sebelum ucapan jasa terhadap tiga individu terpilih disampaikan oleh Timbalan Pengerusi PSM, YBhg. Prof Madya Dr. Mohd Samsudin.

Selepas itu, majlis diteruskan dengan acara penyampaian anugerah kepada penerima pertama, iaitu Dato’ Haji Sudin Kamari, mantan Pengarah Pendidikan Negeri Sembilan dan kini bertugas sebgai Setiausaha Kehormat PSM Cawangan Negeri Sembilan. Beliau merupakan individu yang memainkan peranan penting dalam kegiatan sejarah terutamanya pada peringkat sekolah.

Turut terpilih menerima anugerah tersebut ialah Dr. Dasrilsyah Syahrial, Bendahari Agung Kehormat PSM yang telah lama berkhidmat dalam Jawatankuasa Eksekutif PSM. Beliau menjadi penggerak utama dalam program jejak sejarah PSM di dalam dan di luar negara atas tugasnya sebagai Pengerusi Jawatankuasa Jejak Sejarah.

Penerima anugerah FELO ketiga ialah Dr. Wan Ali Wan Mamat, mantan Ketua Pengarah Perpustakan Negara dan kini dilantik sebagai Pengerusi Jawatankuasa Tetap Perpustakaan PSM. Pada masa yang sama, beliau bertugas sebagai pensyarah di ISTAC-IIUM. Kepakaran dan minat beliau tertumpu pada bidang manuskrip Melayu.

Dalam majlis yang sama, PSM turut mengadakan sesi penyampaian anugerah kepada graduan terbaik dalam kursus Sejarah Malaysia. Anugerah Pingat Emas PSM ini dianugerahkan kepada lima orang individu yang mewakili pusat pengajian tinggi masing-masing. Ainur Elliza Ismail (Universiti Malaya), Haszira Muhamad Yusof (Universiti Kebangsaan Malaysai), Sharan Syahmi Sharif (Universiti Sains Malaysia ), Ching Sin Hui (Universiti Pendidikan Sultan Idris) serta Thilushaa a/p Subramaniam (Universiti Malaysia Sabah) terpilih sebagai penerima anugerah tersebut berdasarkan tajuk tesis/latihan ilmiah masing-masing dalam bidang sejarah.

Pihak PSM mewujudkan anugerah ini sebagai inisiatif untuk meningkatkan minat dan menggalakkan kajian yang bermutu tentang sejarah Malaysia. Anugerah ini mula diberikan kepada siswazah dari UM (1998), UKM dan USM (2006) serta UPSI dan UMS (2010). Sehingga kini, 68 orang siswazah telah dianugerahkan Pingat Emas PSM. Calon yang terpilih menerima pingat emas, hadiah berupa buku terpilih dan sijil pengiktirafan.

Untuk rekod, anugerah ini diberikan oleh Senat atas perakuan Lembaga Pmeriksa-Pemeriksa yang berkenaan. Anugerah ini juga tidak diberikan sekiranya tiada calon yang dianggap layak untuk menerimanya dalam mana-mana tahun pengajian.

Majlis penyampaian anugerah ini disempurnakan oleh Penyimpan Mohor Besar Raja-Raja, Tan Sri Syed Danial Syed Ahmad diiringi oleh Dato’ Haji Jumaat Dato’ Haji Mohd Noor.


KPM Fokus Pembangunan serta Penyelenggaraan Bangunan dan Kemudahan Sekolah

Untuk mendapatkan maklumat terkini, ikuti kami melalui Telegram

Putrajaya – Program Bersama Semarakkan Transformasi Pendidikan yang dilaksanakan oleh Sektor Perancangan dan Pembangunan Kementerian Pendidikan Malaysia (KPM) telah diadakan di Dewan Putra Perdana, Sekolah Sultan Alam Shah, Putrajaya pagi tadi. Program tersebut disempurnakan oleh YBhg. Datuk Dr. Radzi Jidin, Menteri Kanan Pendidikan.

Sempena bulan Semarakkan Transformasi Pendidikan KPM dari 1 ogos hingga 16 September 2022, Sektor Perancangan dan Pembangunan telah diberi tanggungjawab untuk berkongsi informasi terkini daripada pelbagai bahagian bawah Sektor Perancangan dan Pembangunan yang terdiri daripada Bahagian Pembangunan, Bahagian GENIUS, Bahagian Tajaan Pendidikan, Bahagian Pengurusan Aset, Bahagaian Perancangan Strategik dan Hubungan Antarabangsa serta Bahagian Perolehan yang akan mempamerkan aktiviti projek masing-masing bagi menyokong bulan tranformasi ini. Program yang dianjurkan ini selaras dengan SDG 2030 yang berkaitan dengan menyediakan pendidikan berkualiti kepada para murid sedia ada dan masa depan.

Program ini diadakan bertujuan untuk mengadakan libat urus dengan pelanggan sektor Perancangan dan Pembangunan ke arah perkhidmatan berteraskan pelanggan, memberi pendedahan dan inspirasi dalam sesi perkongsian ilmu serta menggalakkan budaya inovasi serta kreativiti, perkongsian informasi terkini dalam pemantapan proses kerja sektor perancangan dan pembangunan serta mewujudkan jaringan antara KPM dengan rakan strategik. Tema program ini pula ialah “Bersama Semarakkan Transformasi Pendidikan: Infrastruktur Selamat dan Kondusif“.

Dalam pada itu, kumpulan sasar bagi program ini ialah kontraktor, perunding, Jabatan Pendidikan Negeri, Jabatan Kerja Raya (JKR) serta Institut Penyelidikan Perhutanan Malaysia (FRIM) dan agensi pusat iaitu Unit Penyelarasan Pelaksanaan (ICU). Segmen program ini melibatkan pameran daripada bahagian yang berada di bawah Sektor Perancangan dan Pembangunan, agensi luar seperti FRIM serta Forum Infrastruktur yang melibatkan penyertaan daripada pelajar sekolah.

YBhg. Datuk Dr. Radzi Jidin, Menteri Kanan Pendidikan dalam ucapannya dalam program itu menyatakan bahawa KPM sentiasa berusaha dan bergiat aktif dalam memantau dan melakukan tindakan yang sewajarnya berkaitan dengan pembangunan dan penyelenggaraan bangunan dan kemudahan di sekolah.

KPM memberi fokus kepada dua perkara yang berkaitan dengan infrastruktur di sekolah, iaitu pembangunan dan penyelenggaraan. Setiap sen yang dibelanjakan harus mengoptimumkan pembangunan dan penyelenggaraan yang dilakukan supaya pada masa hadapan tidak timbul kos tinggi yang terpaksa dikeluarkan.

Selain itu, beliau juga menyatakan bahawa KPM juga akan melakukan tindakan yang sewajarnya bagi memastikan keselamatan dan keselesaan murid di sekolah. Seterusnya, beliau juga menyentuh tentang proses pemutihan tanah sekolah di seluruh negara. Menurutnya, proses pemutihan tanah mengambil masa kerana terdapat halangan dan kekangan tertentu yang terpaksa dihadapi seperti proses birokrasi dan status tanah tersebut. Ujarnya lagi, KPM akan sentiasa berurusan dengan pihak tertentu seperti kerajaan negeri bagi memastikan masalah tersebut dapat diatasi.

Seterusnya, dalam program tersebut, beliau juga menyerahkan Dewan Terbuka Berbumbung dan Surat Pelaksanaan Kemudahan di Sekolah serta melawat pameran yang diadakan. Turut hadir dalam program tersebut ialah YBhg. Ramzi Mansor, Timbalan Ketua Setiausaha (Pengurusan), YBhg. Noor Azman Abdul Rahman, Timbalan Ketua Setiausaha (Perancangan dan Pembangunan) dan YBhg. Dr. Norisah Suhaili, Timbalan Ketua Pengarah Pendidikan Malaysia (Sektor Operasi Sekolah).


Bicara Malaysiana 2.0: Antara Martabat dengan Daulat

Putrajaya – Kementerian Pelancongan, Seni dan Budaya (MOTAC) dengan kerjasama Perpustakaan Negara Malaysia (PNM) menganjurkan sesi susulan Program Bicara Malaysiana, kali ini membawa tajuk “Antara Martabat dan Daulat.” Sesi tersebut diadakan secara langsung di Menara PNM dan secara dalam talian melalui Youtube PNM.

Tokoh sejarawan negara yang dijemput pada sesi kali ini ialah YBrs. Dr. Ahmad Kamal Ariffin Mohd Rus dari Universiti Malaya dan YBrs. Dr. Suffian Mansor dari Universiti Kebangsaan Malaysia untuk membuat perkongsian. Program tersebut diadakan bersempena Hari Malaysia yang jatuh pada 16 September sebagai bukti penyatuan Persekutuan Tanah Melayu, Singapura, Sarawak dan Borneo Utara (Sabah) yang membentuk negara Malaysia.

Dr. Ahmad Kamal dalam mengungkap Sejarah Pembentukan Persekutuan Malaysia menegaskan bahawa tidak pernah ada garis terpisah antara kerajaan pusat dengan kerajaan negeri dari tahun 1896 hingga 1941, yakni memberi kuasa besar kepada General British pada ketika itu. Hal ini menyebabkan Raja-Raja Melayu mengambil tindakan dalam Memorandum Malayan Planning Unit pada bulan Julai 1943 bahawa dasar tersebut tidak boleh kembali diguna pakai selepas Perang Dunia kedua. Semasa Malayan Union (MU) diperkenalkan, Raja-Raja Melayu melakukan penentangan dengan menghantar surat ke London melalui peguam-peguam menyatakan penolakan terhadap penubuhan Malayan Union.

Hasilnya, operasi MU hanya sempat berlangsung selama dua bulan dan terdapat dua perkara yang dilaksanakan, iaitu (1) membentuk sebuah kesatuan yang menggabungkan sembilan buah negeri Melayu, termasuklah Pulau Pinang dan Melaka dalam satu unit pentadbiran. Manakala, Singapura pula diasingkan kerana kepentingannya sebagai sebuah pelabuhan bebas.

Seterusnya, (2) Ratu England melantik seorang Gabenor British untuk mengetuai MU yang berpusat di Singapura. Sebagai ketua kerajaan, kuasa eksekutif dan perundangan berada di tangannya. Hasil perjuangan parti politik UMNO menentang MU, Majlis Perundangan tidak sempat ditubuhkan, hanya Majlis Penasihat yang menjadi medium Gabenor untuk menjalankan tugas.

Hak perundangan merupakan satu perkara baru dan tidak pernah berlaku di era sebelum perang. Jika dikaji, hak perundangan Pesuruhjaya Tinggi berbanding dengan Raja-raja Melayu dilihat lebih anjal. Bermaksud, jika terdapat rang undang-undang yang tidak dipersetujui oleh para baginda, Pesuruhjaya Tinggi boleh menggunakan sekurang-kurangnya dua cara sekiranya mahukan rang undang-undang itu dilaksanakan.

Dr. Suffian pula memulakan sesi beliau bertajuk Perlembagaan Persekutuan 1963 dengan menyatakan bahawa, hal ini bukan sebuah perkara baharu, malah merupakan hasil pindaan daripada Tanah Melayu pada tahun 1957. Pada asalnya, British ingin menggabungkan semua wilayah jajahannya di Asia Tenggara di bawah satu kesatuan. Namun begitu, setelah Tanah Melayu mengecapi kemerdekaan pada tahun 1957, British telah mengubah dasar tersebut dan kerana pengaruh komunis yang begitu besar, maka terhasilnya idea pembentukan Malaysia. Ancaman komunis juga membuat British enggan melepaskan Sabah dan Sarawak secara serentak tanpa meyakinkan pemimpin Borneo terlebih dahulu pembentukan Malaysia tidak akan menjejaskan kuasa pemimpin-pemimpin di kedua-dua negeri.

Oleh itu, Jawatankuasa Perundingan Perpaduan dibentuk dan pemimpin di Semenanjung dan Borneo bersetuju sistem persekutuan akan digunakan kerana dapat menjamin hak-hak negeri. Selain itu, dipersetujui juga Sabah dan Sarawak akan menyertai Malaysia sebagai negeri dan pembentukan Suruhanjaya Cobbold bagi meninjau reaksi rakyat Sabah dan Sarawak untuk menyertai pembentukan Malaysia, yang pada akhirnya bersepakat untuk diberi hak keistimewaan kepada mereka.

Terdapat banyak isu dan cabaran lain yang ditempuhi pemimpin-pemimpin dan Raja-Raja Melayu dalam membentuk Malaysia dan selepas pembentukan. Namun begitu, dengan kebijaksanaan mereka mengatasi dan menguruskan setiap masalah dengan mengambi kira kemaslahatan setiap rakyat menjadikan Malaysia yang aman damai pada hari ini dapat dicapai.

Sempena sambutan Hari Malaysia 16 September 1963, rakyat Malaysia perlu mengenang kembali segala pengorbanan yang dilakukan oleh semua pemimpin supaya kemerdekaan hari ini dapat dikekalkan dalam suasana yang berbilang kaum.


KPM Melancarkan Program Pengukuhan Sukan Sepak Takraw di Seluruh Sekolah Rendah

Untuk mendapatkan maklumat terkini, ikuti kami melalui Telegram

Putrajaya – Dalam usaha untuk meningkatkan Pengajaran dan Pembelajaran (PdP) di sekolah, Kementerian Pendidikan Malaysia (KPM) memaklumkan bahawa pelibatan murid dalam kegiatan kokurikulum hakikatnya dapat melahirkan murid yang cergas, sihat dan bersemangat untuk hadir ke sekolah, selain mengukuhkan integrasi nasional.

Dalam Majlis Pelancaran Program Pengukuhan Sukan Sepak Takraw yang berlangsung di Sekolah Kebangsaan Putrajaya Presint 5(1) pada pagi tadi, Menteri Kanan Pendidikan, YB Datuk Dr. Radzi Jidin berkata:

Setiap murid di sekolah mempunyai kebolehan, kemampuan dan kekuatan masing-masing.”

“Pelaksanaan proses pencarian bakat sepak takraw ini merupakan satu daripada pendekatan yang dilakukan untuk memastikan anak-anak datang ke sekolah dengan memiliki ‘kekuatan dan keyakinan’ dalam diri mereka.

Oleh sebab itu, KPM memperluaskan skop PdP dengan memberikan peluang dalam pelbagai aspek pembangunan, bukan sahaja bergantung pada akademik, bahkan pembangunan karakter dan sahsiah jati diri.

Menurut beliau, program ini bertujuan untuk mengenal pasti bakat murid berumur bawah 12 tahun yang berpotensi untuk diketengahkan, seterusnya ditempatkan di pusat kecemerlangan sukan KPM, iaitu Pusat Latihan Daerah (PLD), Sekolah Sukan Negeri (SSN) dan Sekolah Sukan Malaysia (SSM).

Mengulas berkaitan dengan proses pencarian bakat murid, YB Datuk Dr. Radzi Jidin mengatakan bahawa penilaian adalah berpandukan pada modul ujian kemahiran sukan sepak takraw yang terdiri daripada ujian antropometrik, ujian kecergasan, ujian kemahiran asas dan ujian kemahiran spesifik.

Tambah beliau, pemurnian dan penambahbaikan modul ini telah melibatkan jurulatih mentor dalam kalangan guru yang juga merupakan bekas pemain sepak takraw. Bakat murid akan dinilai oleh Jurulatih Mentor yang dilantik dengan bantuan Pengerusi Teknik dan Pembangunan Sukan (PTPS) Sepak Takraw Negeri, serta guru atau jurulatih sekolah yang terlibat.

Sebelum ini, KPM telah melancarkan program sukan bersama-sama Kementerian Belia dan Sukan (KBS) menerusi penganjuran program khusus Liga Tunas Malaysia (Malaysia Little League), dan kemudiannya bersama dengan Persatuan Badminton Kuala Lumpur.

Penganjuran ini (Malaysia Little League) merupakan inisiatif baharu rentas kementerian dengan hasrat memupuk minat dan mengaktifkan komuniti akar umbi ke arah melahirkan masyarakat berbudaya sukan untuk menjadikan Malaysia sebagai sebuah Negara Sukan.

Tamsilnya, melalui penyertaan sukan dan permainan, KPM sentiasa berusaha melakukan yang terbaik dengan menyediakan ruang dan peluang bagi pelibatan aktif murid dalam membentuk kemenjadian mereka melalui sukan.

Dalam sidang media tadi, YB Datuk Dr. Radzi Jidin menjelaskan bahawa inisiatif ini adalah selaras dengan Dasar 1Murid 1Sukan (1M1S) dan Falsafah Pendidikan Kebangsaan ke arah melahirkan insan yang seimbang dari segi jasmani, emosi, rohani dan intelektual melalui pelaksanaan program Sekolahku SEJAHTERA.

Program Pengukuhan Sukan Sepak Takraw KPM tahun 2022 anjuran Bahagian Sukan, Kokurikulum dan Kesenian (BSKK) ini akan berlangsung di semua sekolah rendah di seluruh negara mulai 15 September 2022 di Putrajaya dan berakhir pada 13 November 2022 di negeri Perlis.

Program rintis tahun 2022 ini diharapkan akan menjadi platform terhadap pengukuhan program pembangunan sukan sepak takraw KPM pada masa akan datang.


Warga UiTM Perlis Menjiwai Semangat Kebangsaan

Arau – Semangat kebangsaan dan cinta akan negara sewajarnya dijiwai oleh setiap lapisan masyarakat di Malaysia. Bagi menyemai semangat ini, UiTM Cawangan Perlis hari ini telah menganjurkan Majlis Penutup Bulan Kebangsaan yang merupakan acara kemuncak bersempena dengan Bulan Kebangsaan dan Hari Malaysia bagi tahun 2022.

Terdapat pelbagai program dan aktiviti menarik yang berunsurkan patriotik telah dijalankan sejak Majlis Pelancaran Bulan Kebangsaan diadakan pada 10 Ogos yang lepas. Antara program dan aktiviti tersebut termasuklah Coretan Kemerdekaan, Baca untuk Merdeka, Pertandingan Sudut Kemerdekaan, Kuiz Kemerdekaan, Seni Anak Merdeka, Pertandingan Inovasi Busana Kemerdekaan, Hari Refleksi Kemerdekaan dan HEA Explore Race UiTM Merdeka. Program tersebut dianjurkan oleh beberapa bahagian seperti Pejabat Rektor, Perpustakaan Dato Jaafar Hassan, Unit Kokurikulum, Bahagian Hal Ehwal Pelajar, Bahagian Hal Ehwal Pelajar, Bahagian Hal Ehwal Akademik serta Bahagian Penyelidikan, Jaringan Industri Masyarakat Alumni & Keusahawanan, UiTM Cawangan Perlis.

Rektor UiTM Cawangan Perlis, Profesor Madya Ts. Dr. Shukor Sanim Mohd Fauzi dalam ucapannya berkata bahawa beliau amat gembira dengan sinergi serta semangat yang ditunjukkan oleh keluarga UiTM Cawangan Perlis yang telah bersama-sama menjayakan serta memeriahkan setiap aktiviti yang telah djalankan sepanjang bulan sambutan. “Inilah kebersamaan kita sebagai keluarga yang besar di kampus keramat ini”, ujarnya

Program sebegini dilihat bukan sahaja menaikkan semangat patriotisme dalam diri setiap warga kampus, malahan pada sama yang sama dapat mempupuk semangat cinta akan UiTM serta rakan-rakan sekerja. Sebelum mengakhiri ucapan, beliau berkata:

Saya berharap agar semangat sebegini terus mekar diterapkan dalam kehidupan seharian kita agar warga UiTM Perlis dapat berganding bahu dalam menjayakan visi dan misi kampus.

Majlis ini turut dihadiri oleh barisan jawatankuasa eksekutif kampus, pensyarah-pensyarah dan staf sokongan UiTM.


UiTM Cawangan Perlis Sasar Matlamat Agenda Nasional Malaysia Sihat

Untuk mendapatkan maklumat terkini, ikuti kami melalui Telegram

Arau – Warga kerja yang sihat berupaya melahirkan pemikiran yang cergas. Berdasarkan kepentingan tersebut, UiTM Cawangan Perlis pada pagi ini menjalankan program Let’s Get Fit (UniFit) di Kompleks Sukan UiTM Cawangan Perlis. Program ini telah disertai oleh 80 orang peserta. Program yang melibatkan aktiviti senaman dan kecergasan ini adalah sejajar dengan Agenda Nasional Malaysia Sihat atau ANMS yang diluluskan oleh Jemaah Menteri pada 7 Ogos 2020.

Program ini merupakan program di bawah Unit Sukan UiTM Cawangan Perlis dengan kerjasama Fakulti Sains Sukan dan Rekreasi, UITM Cawangan Perlis. Antara aktiviti kecergasan yang diadakan menerusi program termasuklah senamrobik, dangdut, zumba dan HIIT. Antara objektif pelaksanaan program ini adalah untuk menyokong matlamat ANSM dalam menjadikan rakyat Malaysia sihat sejahtera melalui pembudayaan hidup sihat dan kelestarian persekitaran yang menyokong hidup sihat. Program yang diadakan ini juga dapat mengeratkan hubungan dalam kalangan warga kampus UiTM Cawangan Perlis.

Menurut Rektor UiTM Cawangan Perlis, Profesor Madya Dr. Ts. Shukor Sanim Mohd Fauzi, program kecergasan seperti ini diharapkan dapat memberikan impak kesihatan dan kercergasan yang baik kepada masyarakat khususnya kepada warga kampus. Sehubungan dengan itu, beliau mengucapkan terima kasih kepada jawatankuasa penganjur atas pelaksanaan program yang dilihat mendapat sambutan yang baik dalam kalangan para peserta.

Terdahulu, semasa berucap dalam Majlis Pelancaran ANMS pada 11 November 2021,  Perdana Menteri Malaysia, YAB Dato’ Sri Ismail Sabri Yaakob mengharapkan keluarga Malaysia melakukan aktiviti fizikal, makan secara sihat dan menjaga kesihatan mental untuk mengukuhkan daya ketahanan badan bagi melawan penyakit. Atas kepentingan ini, ANMS turut diberikan penekanan dalam Rancangan Malaysia ke-12. YAB Perdana Menteri juga mengharapkan agensi kerajaan, badan bukan kerajaan dan swasta serta rakyat Malaysia bersama-sama menyokong agenda ini kerana kesihatan rakyat merupakan satu keutamaan yang penting dalam melahirkan keluarga Malaysia yang sejahtera.


Perkampungan Penulis Muda Sekolah Menengah Peringkat Kebangsaan Gilap Bakat Anak Muda dalam Penulisan

Permatang Pauh – Kementerian Pendidikan Malaysia melalui Dewan Bahasa dan Pustaka Wilayah Utara (DBPWU) dan Jabatan Pendidikan Negeri Pulau Pinang telah menganjurkan Perkampungan Penulis Muda Sekolah Menengah Peringkat Kebangsaan pada 13 hingga 15 September 2022. Bertempat di Universiti Teknologi MARA (UiTM) Cawangan Pulau Pinang, sebanyak 130 orang murid sekolah menengah dari seluruh Malaysia berhimpun dalam program pembinaan penulis muda. Melalui program ini, mereka dibimbing untuk menghasilkan sajak dan anekdot yang bermutu serta menepati syarat.

Penulisan sajak dibimbing oleh Haji Zainuddin Abdul, penulis dan deklamator tersohor di Pulau Pinang. Menurut beliau, tidak ada cara terbaik yang dapat digunakan oleh penulis atau bakal penulis untuk menulis. Namun begitu, terdapat panduan terbaik yang boleh dijadikan pedoman ketika menulis. Aspek-aspek yang menjadi teras kepada pembinaan sesebuah sajak seperti tema dan persoalan, aliran pemikiran, gaya bahasa serta diksi haruslah dihadam secara tuntas.

Nasihat Zainuddin kepada penulis muda, belajarlah daripada penulis-penulis tersohor yang telah berjaya dalam bidang penulisan jika ingin berjaya seperti mereka.

Sementara itu, penulisan anekdot pula dikendalikan oleh Dr. Husairi Hussin, pensyarah dari Universiti Utara Malaysia (UUM). Husairi menjelaskan bahawa antara buku yang paling laris dalam pasaran kini termasuklah buku dalam genre anekdot kerana sifatnya yang santai. Tambah beliau, sesebuah anekdot itu, lazimnya menggambarkan kisah yang benar-benar dialami oleh penulis atau melalui pemerhatian penulis. Walau bagaimanapun, biarpun anekdot itu sifatnya santai namun kesannya mampu membangkitkan emosi pembaca sehingga mengundang rasa sedih, sayu insaf dan sebagainya.

Husairi juga mengingatkan kepada peserta agar menjauhi tindakan memplagiat atau meniru karya orang lain kerana akan menjatuhkan maruah diri sendiri.

Pada hari kedua, semua peserta dibawa menaiki Bukit Bendera untuk mendapatkan suasana yang berbeza daripada suasana bilik darjah. Mood suasana sangat mempengaruhi emosi dan idea seseorang penulis untuk berkarya.

Dalam ucapan penutupan, Timbalan Pengarah Bahagian Sukan, Kokurikulum dan Kesenian, Kementerian Pendidikan Malaysia, Haji Mustafa Sidi, menyarankan kepada semua peserta supaya dapat meneruskan lagi usaha untuk bergelar penulis apabila kembali ke tempat tinggal masing-masing. Ujarnya lagi, diharapkan ilmu penulisan yang diperoleh melalui program ini dapat dikembangkan lagi pada masa akan datang.

Semasa Majlis Penutupan, telah diumumkan peserta terbaik kategori lelaki dan perempuan. Adik Nurul Huda Abdul Wahab dari Sekolah Menengah Kebangsaan (SMK) Datuk Syed Ahmad, Kuala Nerang, Kedah dan Adik Amir Muhtar Aziz Samshul Amry dari SMK Tun Syed Zahiruddin, Melaka telah dinobatkan sebagai peserta terbaik keseluruhan Perkampungan Penulis Muda Sekolah Menengah Peringkat Kebangsaan 2022 pada kali ini.